text:
Abakobwa bakunze kugura imiti yo kwisiga mu maso ari yo bita « maquillage » bitewe nuko batekereza ko byaba ari ngombwa cyangwa se babibonanye abandi mu mihanda mu maresitora cyangwa ahandi hantu…Icya mbere cyo kumenya mbere yo kugura maquillage zo ku munwa ngo icya mbere cyo kureba ni ingano yumunwa wawe niba ari muto cyangwa ari munini iyo umaze kumenya ingano yayo bigufasha kumenya mu byukuri ubwoko bwa maquillage ukeneye. Mu bisanzwe maquillage zo ku munwa zidufasha kugaragara neza kuko tuba twahinduye kenshi amabara ku munwa wacu.
Abahanaga bavuga ko ari byiza ko ubikoresha bwa mbere yabanza agasura muganga akamugira inama mu byo bita « Cosmetic » na « esthetic » akabanza akakugira inama akurikije uko abona byakugwa neza cyangwa se niba byakubera cyangwa ntibikubere bityo akagufasha guhitamo maquillage igukwiriye utagiye gukoresha ya yindi bakoreye publicite ukaba wayikunze cyangwa ya yindi wabonanye runaka.
Ibara rero rya « maquillage » yo ku munwa rifata impande zitandukanye niyo mpamvu yo kuyisiga ku bantu bafite iminwa mito ngo ni byiza ko bakwirinda gukoresha maquillage zijime cyane ndetse n’abafite iminwa minini bakirinda kwisiga izinyerera cyane.
Kubakeneye ko iminwa yabo igaragara ko ari minini n’ukuvuga abafite iminwa mito ngo bakoresha « vaseline » cyangwa « rouge a levre » naho ababa bafite iminwa minini bo babagira inama yo kwisiga maquillage zijimye kandi bakirinda kwisiga izi izibengerana cyangwa zinyerera cyane.
Ku bantu batameneyereye cyangwa batazi gusiga “maquillage » ku minwa yabo ngo ni byiza ko bajya babanza bajya babanza bushyiraho nka rouge a levre cyangwa akandi ga tube ubunti akabona gukurikizaho ikindi kintu yaba rabero tiro cyangwa ikindi cyintu ngo kuko iyo bitagenze gutyo ukabicurika ibyo wasizeho mbere bivaho ugasanga umuntu ntari gusa neza ibyavuzwe hejuru bikaba bifasha umuntu gukomeza kugumana « maquillage » ye nta kibazo kindi afite.
Indi nama batanga ngo nuko iyo ushaka ko ibyo wasize ku munwa bigira gahunda ngo nuko wirinda gukweduracyane iminwa yawe mu gihe ushaka kuyizimangatanya ngo ahubwo uhera hagati ku munwa wo hejuru werekeza mu nguni uzamura gutyo gutyo.
Ku basaanzwe bakora “maquillages” zo ku munwa cyangwa n’ababa bari kubyiga ngo ni byiza ko witwaza ibyo wisigisha cyane cyane rabero yaba mu bihe by’imbeho cyangwa iby’ubushyuhe ngo kuko uretse gutuma iminwa yawe ihora itoshye ngo binatuma uhora usa neza.


c: text/html

text:
Urubyiruko rw’abakorerabushake bakorera mu mugi no mu byaro byo mu karere ka Musanze bafasha abantu ndetse no kugenzura ko amabwiriza yo kwirinda icyorezo cya Covid19 ashyirwa mu bikorwa rurasaba ko rwafashwa ruhabwa ubufasha (amafaranga) yo kubasha kugera aho bakorera ndetse no kuba baguramo ibikoresho by’isuku. Ibi ngo byabafasha kunoza no gukomeza kwitangira uwo murimo w’ubukorerabushake.
Ni urubyiruko rw’abahungu ndetse n’abakobwa rugizwe n’abarangije kwiga amashuri yisumbuye ndetse naza kaminuza baba batarabona akazi ndetse n’abarimu kuko muri ibi bihe bari mu biruhuko. Aba bose bakaba bifashishwa mugufasha leta kureba ko amabwiriza yo guhangana n’icyorezo cya Covid19 arimo kwambara agapfukamunwa neza, gukaraba intoki neza n’amazi n’isabune ndetse no kugenda bahana intera ya metero nibura imwe agenda yubahirizwa.
Bamwe muri urwo rubyiruko bavuga ko bakora neza kandi ko imirimo bakora ibanejeje kuko biyemeje gukora bakorera igihugu cyabo nta gihembo nk’uko bajya kubijyamo bari babyiteguye.Gusa bakavuga ko muri iki gihe igihugu cyacu ndetse n’isi byugarijwe n’icyorezo cya Covid19 bahuye n’akazi kenshi ku buryo bakora buri munsi kandi bagahera mu gitondo bakageza ku mugoroba. Bityo bakaba bumva bahawe icyabunganira mu mirimo yabo ya buri munsi byabafasha kunoza akazi kabo bakora k’ubukorerabushake. Batangaza ko bahawe nk’udufaranga niyo twaba duke twabafasha kugera aho bakorera ndetse bakaba banaguramo isabune n’ibindi bikoresho bakenera.
Uyu duhisemo kumwita Mukankusi kuko atifuj eko amazina ye atangazwa. Ati " twebwe tuza hano twari tubizi neza ko nta gihembo dutegereje kuzahabwa kandi nta n’umushahara twari twiteze rwose. Ariko rero muri iyi minsi tubyuka tugenda dukeneye uko twakoroherezwa turamutse tugenewe nk’amafaranga ya tike cyangwa ayo kuba twagura isabune yo kumesa. Nkatwe abakobwa ukaba wanabona udutambaro tw’isuku n’utundi dukoresho tw’isuku byadufasha, Kandi byaduha imbaraga zo gukora akazi kacu neza."
Mugenzi we Manishimwe nawe ati" nkanjye nibwo nari nkirangiza kaminuza nta kandi kazi nari mfite nari nkiri umushomeri , mu byukuri rero dukeneye ko twahabwa nk’amafaranga niyo yaba make ariko bakayaduha gusa si igihembo turi kwaka kuko twaje tubizi ko ari ubukorerabushake nta gihembo dukorera, ariko tubonye ikidufasha kugera aho dukorera byadufasha rwose".
Akomeza agira ati"kuko tuzinduka tuza hano, nkanjye nkorera hano muri gare kugira ngo mpagere n’amaguru nkoresha hafi isaha. Nitwe dupima abantu umuriro ndetse no kubibutsa gukaraba tutibagiwe no kwambara agapfukamunwa neza.Mbese nta muntu ushobora kwinjira muri gare atubahirije ibyo byose kuko imodoka zibakuriramo ku muryango neza tugahitatubapima tukanabasaba gukaraba ibyo byose rero bituma tuzindukira hano Kandi tugataha ku mugoroba."
Ubuyobozi burabatekerezaho
Umuyobozi w’akarere ka Musanze wungirije ushinzwe ubukungu n’iterambere Rucyahana Mpuhwe André avuga ko uru rubyiruko barutekerejeho kuko babafasha muri gahunda za leta bityo ko nabo nk’ubuyobozi babafasha mu buryo bubiri ariko hari n’ibindi bateganyirizwa. Yagize ati "icya mbere tubafasha kubona imyambaro ibaranga bakora bambaye ikindi nuko tugiye kureba uko twajya tubaha amafaranga ukwezi kurangiye yabafasha mu mikorere yabo.
Ikindi nuko tuzabanza tukareba niba koko ari ububyiruko rugifite gahunda, rufite umurongo ku buryo tuzajya tubakoresha no mu yindi mirimo izajya igira icyo ibinjiriza: Bashobora kudufasha gukusanya imisoro kuko hari abaturage baba bashaka kwishyura nk’imisoro y’ubutaka, nk’ubu dufite nk’amabaruwa agomba gutangwa mu mirenge itandukanye agera nko mu bihumbi bibiri.
Ubwo rero turimo kureba uburyo twavugana n’Ikigo cy’igihugu cy’imisoro n’amahoro (RRA) ku buryo twabakoresha bakadufasha kuyatanga ahantu hatandukabye mu mirenge noneho bakabarirwa kuri iyo serivice baba batanze"
Uyu muyobozi akomeza avuga ko hari n’indi mirimo bazagenera aba bakorerabushake kuko bakoze neza kandi bitanze. Ngo bazagenda babashyiramo bajye bishyurirwa serivice batanze.
Uru rubyiruko rwatangiye ibi bikorwa byo gufasha abantu kubahiriza amabwiriza yashyizweho na Leta yo kwirinda Covid19 kimwe n’ahandi hose mu gihugu mu mpera z’ukwezi kwa Werurwe mu karere ka Musanze. Ubu aba bakorerabushake bagera kuri 356 bakorera mu murenge 15 yose igize akarere ka Musanze.

robotstxt: allowed

filter: keep


text:
Mbabarira wohereze Lazaro, akoze umutwe w’urutoki rwe mu mazi, maze aze ambobeze ku rurimi, kuko nazahajwe n’uyu muriro
Ikinyamakuru The Source Post cyiyemeje kujya kibagezaho amasomo ya Misa buri munsi. Gitangiranye n’irya kino cyumweru.
Amasomo yo kuri iki cyumweru cya 26 gisanzwe,Umwaka C.
Isomo rya mbere: Amosi 6, 1. 4-7
1Bariyimbire abatengamaye bo muri Siyoni, n’abashingiye amahoro yabo ku musozi wa Samariya, bo nyarurembo z’igihugu cy’ikirenga mu bindi byose, bo inzu ya Israheli igisha inama.
4Ngabo baryamye ku mariri akoze mu mahembe y’inzovu, bagaramye mu ntebe zabo, bakarya abana b’intama n’inyana z’imitavu, 5baregura inanga bagapfa gucuranga, bakaririmba nka Dawudi indirimbo bihimbiye, 6bakanywera divayi mu bikombe, bakisiga amavuta y’agaciro,
ariko ntibahangayikwe n’uko umuryango wa Yozefu ugiye kurimbuka.
7Ni cyo gituma guhera ubu bagiye kujyanwa bunyago, bakagenda ku isonga y’abandi bose, maze bikarangirira aho ibyishimo by’abo bantu b’abapfayongo!
Zaburi 146(145),7.8-9.10.
Uhoraho ni We Muremyi w’ijuru n’isi,
akaba mudahemuka iteka ryose,
7akarenganura abapfa akarengane,
abashonji akabaha umugati.
Uhoraho abohora imfungwa,
8Uhoraho ahumura amaso y’impumyi,
Uhoraho agorora ingingo z’abahinamiranye,
Uhoraho agakunda ab’intungane.
9Uhoraho arengera abavamahanga,
agashyigikira impfubyi n’umupfakazi,
ariko akayobagiza inzira z’ababi.
10Uhoraho ni nyir’ingoma ubuziraherezo,
akaba Imana yawe, Siyoni,
uko ibihe bigenda bisimburana iteka.
Isomo rya kabiri: 1 Timote 6, 11-16
11Naho wowe, muntu w’Imana, ibyo bintu ubihe akato; ahubwo ujye uharanira ubutungane, ubusabaniramana, ukwemera, urukundo, ubwiyumanganye n’ubugwaneza. 12Rwana intambara nyayo y’ukwemera, uronke ubugingo bw’iteka wahamagariwe, nk’uko wabyiyemeje igihe wahamyaga ukwemera kwawe ushize amanga, mu ruhame rwa benshi.
13Mbigutegekeye imbere y’Imana ibeshaho byose, n’imbere ya Kristu Yezu wabaye umuhamya uhebuje w’Imana imbere ya Ponsiyo Pilato: 14wite ku mategeko, ukomeze kuba umuziranenge n’indakemwa kugeza ku munsi w’Ukwigaragaza kw’Umwami wacu Yezu Kristu.
15Koko rero igihe cyagenywe nikigera, azagaragazwa n’Imana Nyir’ihirwe na Mugengabyose umwe rukumbi, Umwami w’abami, n’Umutegetsi w’abategetsi, 16Yo yonyine yihariye ukudapfa, igahora ituye mu rumuri rudahangarwa, ntihagire umuntu n’umwe waba yarayibonye cyangwa ngo ashobore kuzayibona bibaho. Niharirwe icyubahiro n’ububasha ubuziraherezo! Amen.
Ivanjili: Luka 16,19-31.
19Habayeho umugabo w’umukungu wambaraga imyambaro myiza y’umuhemba n’iy’imyeru, buri munsi akarya by’agatangaza. 20Hari n’umukene witwaga Lazaro wari waramazwe n’ibisebe, akarambarara ku muryango w’uwo mukungu. 21Yifuzaga gutungwa n’ibyagwaga hasi bivuye ku meza y’uwo mukungu, akabibura; ahubwo imbwa zikaza kurigata ibisebe bye.
22Umukene rero aza gupfa, abamalayika bamushyikiriza Abrahamu; umukungu na we arapfa, baramuhamba. 23Ageze ikuzimu, arahababarira cyane. Ni ko kubura amaso, abonera kure Abrahamu ari kumwe na Lazaro. 24Nuko atera hejuru ati ’Mubyeyi Abrahamu, mbabarira wohereze Lazaro, akoze umutwe w’urutoki rwe mu mazi, maze aze ambobeze ku rurimi, kuko nazahajwe n’uyu muriro.’
25Abrahamu aramusubiza ati ’Mwana wanjye, ibuka ko wakize cyane ukiri ku isi, naho Lazaro akahagirira ibyago. Ubu rero yibereye hano mu byishimo, naho wowe urababara. 26Uretse n’ibyo, hagati yacu namwe hari imanga nini, ituma abashaka kuva hano baza aho batabishobora, namwe kandi ntimushobore kuva aho muri ngo mudusange.’
27Umukungu arongera ati ’Mubyeyi, ndagusabye ngo wohereze Lazaro kwa data, 28kuko mpafite abavandimwe batanu; agende ababurire ejo na bo batazaza aha hantu h’ububabare.’ 29Abrahamu aramusubiza ati ’Bafite Musa n’Abahanuzi, nibabumve!’ 30Undi ati ’Oya, mubyeyi Abrahamu! Ahubwo umwe mu bapfuye nabasanga, bazisubiraho.’
31Abrahamu arongera, aramusubiza ati ’Niba batumva Musa n’Abahanuzi, n’aho hagira uzuka mu bapfuye, ntibyabemeza.’»
Iyo ni Ivanjili Ntagatifu
Ntakirutimana Deus


text:
Ubu butumwa bukubiye mu itangazo ryo kuri uyu wa 23 Nzeri 2021, ryashyizweho umukono wa Minisitiri Mukeshimana Gerardine.
Iri tangazo rireba cyane abarobera mu Kiyaga cya Kivu kuko mu igenzura rihoraho ry’Ikigo cy’Igihugu gishinzwe Iterambere ry’Ubuhinzi n’Ubworozi, RAB, ryagaragaje ko badakoresha ibikoresho byemewe.
Rivuga ko abarobyi bose n’abacuruzi babujijwe gukoresha no kugurisha ibikoresho byangiza uburobyi, ndetse ko ushaka kubicuruza n’ushaka kororera mu mazi abisabira uburenganzira muri RAB.
Ryakomeje rigira riti “Minisitiri aramenyesha abantu bose ko inzitiramibu, umutego ukozwe n’urudodo rumwe uzwi nka Kaningini n’ibindi byose byangiza, bitemewe gukoreshwa mu burobyi bwo mu Rwanda.”
Umukozi wa RAB ushinzwe Ubworozi n’Uburobyi bw’Amafi, Uwizeyimana Cécile, yabwiye IGIHE ko iyi mitego iba ifite amaso mato cyane ku buryo iroba amafi yose itarobanuye bityo bikangiza n’akivuka.
Yakomeje agira ati “Ubundi bakorerwa igenzurwa ry’ibikoresho buri mwaka, ndetse n’ibintu twari tumaze imyaka ibiri tubategura, bakoreshaga ibikoresho bitemewe mu gihe cy’igenzura bagatakamba ngo mutubabarire tuzabikuramo mu gihe kizaza ariko bigaragara ko bikomeza kwangiza umusaruro.”
Uyu mwanzuro washingiwe ku iteka rishya nomero Nº 001/11.30 ryo ku wa 11/12/2020 rya Minisitiri rigenga ubworozi bwo mu mazi n’uburobyi, aho rivuga ko umuntu wifuza gukora uburyobyi bwo mu mazi agomba kugaragariza RAB uburenganzira bwo gukoresha aho yifuza gukorera, inkomoko y’amazi azakoresha, uburyo azabukoramo ndetse n’ibikoresho azakenera.
Uwizeyimana avuga ko iri tegeko rikimara gusohoka abarobyi bose bakoreshejwe inama bagasobanurirwa ubwoko bw’ibikoresho bitemewe, kugira ngo igihe bagiye kubigura bagure ibyemewe babone uko bahabwa uruhushya.
Ibikoresho byemewe gukoreshwa n’abarobyi cyane cyane abo mu Kiyaga cya Kivu, baroba isambaza ni umutego ufite ijisho rya milimetero esheshatu kuzamura, abaroba indugu bagakoresho umutego ufite ijisho rya milimetero 38,1, naho abaroba amafi ya tilapia bagakoresha umutego ufite ijisho rya milimetero 101,6 kuzamura.
Bivugwa ko ubworozi bw’amafi bwatangiye mu Rwanda mu myaka ya 1940, umusaruro wayo ugenda wiyongera uko imyaka ihita ndetse RAB itangaza ko mu mwaka wa 2020 u Rwanda rwagize umusaruro w’amafi toni 41.660.


text:
Claudine yarankomeje, ndabyuka, ubu mfite ikizere k'ejo hazaza.
Hari nyuma ya saa sita ubwo twahuraga bwa mbere na Providence. Twari tumaze iminsi tuvugana kuri telefoni. Tugihura, Providence w’imyaka 21, « Ni Nyampinga » uhorana inseko ikeye, yari avuye ku kazi, aho ayobora itsinda ry’abantu batunganya umuhanda. Yatwakiriye aseka, yishimye cyane, ku buryo umwitegereje ubona ahorana umunezero. Yatujyanye iwabo agenda atuganiriza twembi duseka, atewe ishema no kutwereka umuryango we. Tugeze mu muryango, akana ke k’agakobwa kari mu kigero k’imyaka ine kamusanganira kishimye, ahita agaterurana ubwuzu bwa kibyeyi koko.
Dutangiye kuganira na we, twabashije kumva ukuntu Providence w’uyu munsi atandukanye cyane na Providence wo mu myaka itanu ishize, kuko ngo umunsi amenya ko atwite, ubuzima bwahise buhagarara. Ati: “Nkimara kumenya ko ntwite, nacitse intege, numva ndatesetse”.
Ubuzima bwakomereye Providence bikomeye, inshuti zimushiraho, urungano rutangira kumwita indaya. Ubwo abanyeshuri n’abayobozi b’ishuri babimenyaga, na bo bakomeje kumuha akato kugeza ubwo yumvise ibyo kwiga byanze, maze ahita ava mu ishuri. Kuva ubwo yatangiye kwigunga, akaguma mu nzu umunsi wose ngo yirinde amaso y’abantu, ariko biranga biramenyekana. Igihe cyaje kugera Providence abyara umwana w’umukobwa, akomeza kwibera mu buzima bwa wenyine.
Providence ngo yatewe agahinda n’uko iteka umutima wamushinjaga ko ateye umuryango igisebo gikomeye. Ati: “Ndabizi ko nta mubyeyi wishimira kubona umwana we abyara akiri muto kandi nta n’ubwo umubyeyi wange yari kwishimira kumva uburyo navugwaga hanze.”
Umunsi umwe Providence yicaye mu rugo, abona abana banyuze ku irembo bafite nimero ya 8 ya “Ni Nyampinga”. Bitewe n’ukuntu bagendaga bayisoma bishimye, yarayibatiye ngo na we arebe ibirimo, maze barayimuha. Yabonyemo inkuru ya Claudine, « Ni Nyampinga » wabyariye iwabo akiri muto, ariko nyuma yo kunyura mu buzima bugoye akaza gusubira ku ishuri, aho yarangije afite amanota meza bakaza no kumuha akazi ko kwigisha.
Providence yabwiye “Ni Nyampinga” ko ubwo yasomaga iyo nkuru byamutunguye akiyamira. Uko yakomezaga gusoma inkuru, ibyishimo byakomezaga kuzura umutima we, akanyuzamo akisetsa. Iyi nkuru yagiye kuyirangiza amarira yazenze mu maso bitewe no kubona « Ni Nyampinga » wakoze ibyo we yabonaga nk’ibidashoboka. Ati: “Byarantunguye cyane kumenya ko hari umukobwa duhuje ikibazo washatse uburyo asubira kwiga kandi akabishobora. Nge nabibonaga nk’ibidashoboka. Ubutwari bwe bwarantangaje cyane ku buryo bwahinduye ubuzima bwange burundu”.
Providence agisoma ubutwari bwa Claudine yumvise agize umuhati wo gusubira ku ishuri. Ngo nuko asomera iyo nkuru umubyeyi we, na we ahita abyumva vuba, aramushyigikira, ngo maze aramubwira ati: “Ko usanzwe uri umuhanga, urumva ibyo Claudine yakoze byakunanira?”
Kuva ubwo, Providence yiyemeje gusubira ku ishuri, umubyeyi we yemera kumusigaranira umwana ndetse no kumurihira amafaranga y’ishuri. Ati: “Nagumanye iyo nimero ya “Ni Nyampinga. Iyo numvaga ntangiye gucika intege narongeraga ngasoma ya nkuru, kuko Claudine ari we wansubizagamo imbaraga. Yambereye ikitegererezo pe! Numvaga ngomba kuzagera ikirenge mu ke.”
Providence yize ashyizeho umwete, maze nyuma y’igihe gito arangiza amashuri yisumbuye. Yishimye cyane ati: “ikinezeza umutima wange ni uko uyu munsi mfite impamyabumenyi yange. Njya nibaza uko nari kuba meze iyo ntaza gusoma iriya nkuru ngo nsubire kwiga.”
Ubu Providence ni « Ni Nyampinga » ukora ibiraka bitandukanye, akibeshaho we n’umwana we, mu gihe ategereje kugera ku ntego yo kuba umupolisi dore ko ari zo nzozi ze.


text:
UKUBWIRIZA KO MW’ISEZERANO RYA KERA
Mbere ya byose , ndashaka kubatongera mwe mwaje mur’izi nyigisho. Ndabatongera kugira umuhati wo kubwiriza ijambo ry’Imana. Mubishyiremo umwete muboneke hano, mubigirimo ubushake kwemera umuhamagaro w’Imana mu buzima bwanyu. Njya nezererwa ubutumwa bwiza bwa Kristo, kuko muri bwo, ntitwiyunze n’Imana gusa ahubwo twagizwe umuntu umwe, dufite intego imwe, icyerekezo kimwe n’ibyiringiro bimwe by’Iteka ryose. Imana ishimwe.
Kubwiriza n’amahirwe akomeye kandi ninshingano zikomeye. Abahanuzi bo mw’Isezerano rya kera, batangiraga gutanga ubutumwa, bavuga ngo “dore uku Uwiteka avuga”. Iyo Imana yavuganaga nabo, bari bafite inshingano zo guhererekanya ubwo butumwa babuha abandi Bantu babukeneye. Ezekeiyeri 33 ashimangira inshingano “y’umurinzi” iyo ubutumwa butanzwe, umurinzi abazwa ubugingo bwarimbutse. Murundi ruhande iyo ubutumwa bwatanzwe neza, hanyuma bakabwirengagiza, abantu barimbutse bazirengera ingaruka zabyo.
Tugomba gushishikarire kumenya ijambo ry’Imana, kugirango tubashe kuribwira abandi. Na none kandi n’ibyigiciro cyinshi guhamagarirwa kuvugira Imana. Nta n’umwe urigera abonekwaho ko akwiriye kuba yavugira Imana. Ariko Imana ihamagara abadakwiriye mu murimo wayo, ikadukoresha ititaye kubibazo byacu, n’imbibi zacu. Tuba dukoze neza kwicisha bugufi, tugatangazwa ninshingano iturenze twahawe mu buntu bw’Imana, mukuduhamagarira kuyivugira.
Ntashusho isobanutse y’ukuntu Imana yahamagaye buri muhanuzi wo mw’Isezerano rya kera. Ariko hari ingero nyinshi, bigaragara ko umuhanuzi yakiranye ubushake buke uwo muhamagaro. Ubwo Imana yahamagaraga Mose, Mose yatanze impamvu nyinshi z’urwitwazo n’impungenge. (Kuva 3:1-4:17) Yona we ajya kumwaro ajya mu bwato bujya ahatandukanye naho Imana yamubwiye kujya I Ninewi, (Yona 1:2,3) Yesaya yatsinzwe no kwandura kwe imbere y’Imana.(Yesa 6:5) Yeremiya yakiranye n’inshingano yo kubwira abatamwumva, bigometse, yahoraga yifuza uwamusimbura, kandi akaba yar’azi ko ijambo ry’Imana ari “nk’umuriro mumagufka ye” kandi icyo yasabwaga kwari ukubwiriza gusa (Yerem 20:7-9) iyo umuhamagaro ari uwukuri ntawubasha kuwuhunga.
Ariko hamwe nibyo, nta murimo mwiza kuisi nko kubwiriza. Igihe James A. Garfield yari Perezida wa America muwi 1881, umuvugabutumwa yagiye kumureba agira ngo amusabe akazi muri leta. Garfield aramusubiza ati; “nta kazi mfite naguha karenze ako ufite” Garfield yarazi icyo avuga kuko nawe yari umubwiriza butumwa. Gukorera leta n’iby’icyubahiro muri rubanda, kuko bikurinda kandi bikaguha gukurira abantu hano mwisi. Ariko kubwiriza ntibidufasha kubaho mur’ubu buzima gusa, binadutegurira ubuzima bw’Iteka ryose. Nk’uko leta ar’iya ngombwa, ubutumwa bwa Kristo buza yobora ibyo dukora byose nuko tubikora, rero n’amahirwe akomeye cyane, kandi n’inshingano zikomeye kubwiriza ubutumwa bwiza.
Niba uzabwiriza ubutumwa bwiza, ugomba kumenya iryo jambo. Ugomba gusoma Bibiliya ikagucengeramo. Muri Amerika tubivuga gutya ngo “shyira umutwe wawe mu ijambo n’ijambo urishyire mumutwe wawe” soma Bibiliya. Fata imirongo mu mutwe. Maze ikuzure wese. Ikugaburire. Reka ihindure uburyo ureba ibintu by’ubuzima. Ibitekerezo by’abantu ku Mana ntabwo bizigera biba byiza. Ariko Imana yavuganye natwe kandi iratwiyereka. Imana yabikoze mw’ijambo no mu mwana wayo, Yesu. Mujye musoma ijambo ryayo buri gihe!
Mujye mwibuka ko, kubwiriza kubaho mugushyiraho ihuriro hagati y’Imana n’ubuzima bwa buri munsi. Ningombwa kumenya icyo ijambo ry’Imana rivuga, ariko tugomba kureba uko rihuza ibibazo by’ubuzima tubamo. Ese waba uzi, akababaro, nibibazo by’abantu mubwiriza? Niba ubizi, waba uzi icyo ijambo ry’Imana rivuga kuri ibyo bibazo? Waba uzi ibyiringiro, n’umunezero by’abantu ubwiriza? Mbese uzi ibiriho bibera mu Isi ubamo? Wana uzi ibibera mugihugu ubamo cyangwa umugabane wawe, cyangwa mwisi muri tubamo muri rusange. Nk’abagaragu b’Imana, duhamagarirwa kubwira abantu aho ijambo rihurira n’ubuzima bwacu n’ukuntu Imana ituyobora ikaduha ibyiringiro.
Mukubwiriza ibyo mw’Isezerano rya kera, nibya ngombwa kwibuka ko Imana yo mw’Isezerano rya kera niyo yihishuye mw’Isezerano rishya. Abantu bamwe bareba Imana yo mwisezerano rya kera nk’Imana yihutira kurakara, ikunda guhatira abantu gukomeza amategeko yaduhaye. Ariko ukuri nuko Isezerano rya kera ryateguriraga Isezerano rishya no kuza kwa Yesu. Yavuze ko ataje gukuraho amategeko ya Mose ahubwo yaje kuyakomeza. (Matayo 5:17) yarabisoanuriye abigishwa be nyuma y’izuka rye, yuko urupfu rwe no kuzuka kwe, hamwe no kubwiriza ubutumwa bwiza, uzasanga byarahanuwe mu “byanditswe” icyo Itorero rya mbere ryari rifite nk’ibyanditswe nicyo cyitwa sezerano rya kera uyu munsi. Isezerano rya kera ryisanga ryarasohoreye mumirmo ya Yesu Kristo nubuzima bwe. Ibyo bivuze ko abakristo babwiriza, bakwiye gushobozwa kubwiriza n’ibyo mu Isezerano rya kera.
Isezerano rya kera ritangira rihishura ko Imana ariyo muremyi w’ijuru n’isi. Umuntu umwe yaravuze ati, niba twemera ibyanditswe mu Itangiriro 1:1 ko ari ukuri “mbere na mbere Imana yaremye Isi n’ijuru” ntakindi cyaba gisigaye nk’ikibazo muri Bibiliya. Imana yashoboye kurema byose, ntakibazo yagira cyo kutashobora gukora ibitangaza. Muri America kimwe nahandi bizera ko iyisi turimo yapfuye kubaho gusa nta mpamvu, ntacyerekezo, kandi ko nta Mana yigeze irema isi. Ariko niba natwe turi umusaruro w’ibyapfuye kubaho, ubuzima bwacu ntacyo bwaba bumaze. Kandi bibaye bimeze bityo, nta mpamvu yo kumenya ikibi n’ikiza. Dufite umudendezo wo gukora ibyo dushaka byose, kandi tuba dushorewe nibitekerezo tutabasha kumenya uko twanyura mubuzima ngo dutere imbere.
Igihe igitabo cy’Itangiriro cyandikwaga, amahanga yarazengurutse abantu b’Imana Isiraeli, bizeraga ko hariho imana nyinshi, n’imyuka myinshi igenga abantu. Bibwiraga ko ari ngombwa gushaka uko banezeza izo mana zose. Ariko iyo Itangiriro ritubwira ngo Imana yaremye ijuru nisi, haba hatubwira ko Imana yonyine ariyo ifite ububasha kuri buri kintu cyose, tudakwiye gutinya indi myuka yose. Urugero ni kubantu benshi bakera, nubwo inyenyeri zifitiye akaaro ubuzima bwacu, ariko iyo Itangiriro ritubwira ko Imana ariyo muremyi. Havuga ko yaremye n’inyenyeri, (Itangiriro 1:16) ntidukwiye kuramya inyenyeri. Ahubwo dukwiye kuramya Imana yaziremye.
Kuko Imana ar’umuremyi, iradukunda. Bibiliya imwita “Data” nkuko umubyeyi wese mwiza akunda abana be, Imana nayo ikunda abantu bayo. Kandi nkuko umubyeyi wese mwiza arinda abana be niko n’Imana irinda abana bayo. Nkuko umubyeyi wese mwiza ahaza abana be, niko Imana nayo ihaza abantu bayo. Ntidukwiriye kubaho dutinya Imana, cyangwa ngo dushidikanye ko itwitaho. Burigihe ihora ishaka ukuntu yabana natwe. Tujya dutekereza ko urukundo nubuntu bw’Imana ariryo jambo nyamukuru mw’isezerano rishya, kandi niko biri. Ariko biragaragara mu Isezerano rya kera ko Imana itatoranije Isiraeli kuko hari ibyiza bakoze ahubwo nuko Imana yahisemo kubakunda (Gutegekwa 7:7-8; 9:4-6)
Kuberako Imana ariyo muremyi, yita kubyo yaremye byose. Isezerano rya kera ritubwira umubano wihariye Imana yarifitanye na Isirael, abantu bakomoka kuri Aburahamu. Imana yabahaye urubuga runini. Abahanuzi bamwe bahanuye, baburira amahanga aturanye na Isiraeli kubyaha byabo. Kuko Imana ariyo yabaremye igomba kubitaho. Kandi yifuzaga kubana nabo. Yifuzaga ko Isiraeli yaba “umucyo wandi mahanga” (Yesaya 42:6; 49:6) tujya dutekereza ko za misiyo ariyo ngingo nyamukuru yo mw’Isezerano rishya, kandi niko biri. Ariko kandi tubona mw’Isezerano rya kera. Ko Isiraeli yananiwe gukora ibyo Imana yabahaye, ariko Kristo abisohoreza mw’Itorero.
Imana umuremyi, yita kuisi yaremye. Abantu bajya bibaza nyir’ubutaka ariko Zaburi 24:1 havuga “Isi yose n’ibiyuzuye n’iby’Uwiteka, abantu n’ibintu n’iby’Uwiteka”. Imana yaremye umuntu umushyira mungobyi ya Edeni imutegeka kuyihingira (Itang 2:15). Ntidukwiye kuramya isi, kuko tuyitegeka tukayitunganya, kuko Imana yarayiremye iduha ubushobozi n’inshingano zo kuyitaho.
Imana umuremyi, s’Umwami wisi n’abantu gusa, ahubwo n’Umwami wamateka. Abantu bamwe batekereza ko ubuzima bugendera kuruziga butagira icyerekezo cyangwa intego. Ariko Bibiliya itwereka ko hari aho amateka agenda agana. Igihe Imana yahamagaraga Aburahamu ngo ayikurikire, yagaragaje mu masezerano ibyo azakorana nawe. Imana isezeranya Aburahamu kuzamuha igihugu, n’urubyaro rutabarika, kandi yuko izamuhindura umugisha kurubyaro rwose rwo mwisi. Iryo sezerano ryasohoreye muri Kristo, nyuma yibinyejana byinshi, hari aho amateka agenda agana. Amateka afite icyerekezo n’intego. Kandi Imana niyo iri hejuru y’amateka.
Kuko Imana yatwihishuriye, natwe twayemera. Aburahamu niwe rugero rw’ibanze mukwizera Imana. Ntabwo yizera gusa ko Imana iriho, ahubwo akorera kuruko kwizera, ariko kwizera kwa Bibiliya nyakuri. Abaheburayo 11:8, zirikan ko ubwo Imana yahamagaraga Aburahamu, “yarasohotse atazi aho agiye” kwizera nyakuri ntigusaba kubanza kumenya ibisubizo byose, cyangwa ibisobanuro mbere y’icyo usabwa gukora. Ahubwo tugomba kumvira kuko twiringira Imana kudukorera ibikwiriye byiza, hamwe nisi muri rusange, nubwo tuba tutazi uko bizagenda. Aburahamu yarafite ubushake bwo gutambw n’umwana we, kuko Imana yari yamusabye, kuko yiringiraga Imana ko ikora ibikwiriye kandi ishobora no kumuzura mubapfuye. (Itang 22, Abaheb 11:19)
Ijambo nyamukuru risanzwe rizwi mu Isezerano rya kera n’ Isezerano. Isezerano nukwiyemeza kwimpande zombi, aho batemeranwa gusa gukorana ibintu runaka, ahubwo nino gushaka ibyafasha undi. Imana yahamagaye Aburahamu bagirana Isezerano. Itang 15, na 17 cyane cyane kwagura intego yisezerano bafitanye. Itegeko rya Mose naryo kwari ukwagura isezerano n’Aburahamu. Imana irabisobanura ko gukomeza isezerano bizamuzanira umugisha ukomeye, mukinyuranyo kutayakomeza bizana imibabaro ikomeye (Abalewi 26, Gutegeka 28)
Kwemera Imana kwacu kwiza si ukubaha amategeko yaduhaye gusa. Ahubwo iyo tumaze kumenya ko ariyo muremyi wacu, kandi ko Idukunda, ikaba yitanga ku bwacu idushakira ibyiza, ibyo biba bihagije yuko twayiramya. Rero kuramya ni ikintu gikomeye mw’Isezerano rya kera. Zaburi nyingi zuzuyemo amagambo meza yo kuramya. Rimwe na rimwe zigaragaza guhangana n’icyo Imana irimo gukora, cyangwa icyo itarakora, ariko iba icyitwa Imana, ikwiriye guhabwa icyubahiro. Kenshi zisubira mu mateka ariki niwe Mwami w’amateka akwiriye kubahwa. Ubundi zaburi zishimira Imana icyaricyo n’ibyo ikora. Abahanuzi kenshi babivugaho ibyo kutaramya Imana nkuko bikwiye, nk’abantu b’Imana, bakwiriye kuramya ibigirwa mana cyangwa bakaramya Imana yabihishuriye ikabahamagara kugirana umubano nayo.
Ijambo ry’Imana ryanditse, Bibiliya, ni nk’isambu ya zahabu. Yuzuyemo ubutunzi bwinshi. Nk’uko bisaba gucukura ubwo butaka ngo ukuremo zahabu, niko bimeze no muri Bibiliya ugomba gucukumbura ngo ugere kubutunzi buyirimo. N’inshingano y’ubuzima bwose. Ariko izakomeza kuguha umugisha wowe n’abantu ubwiriza iryo jambo.
Preaching from the Old Testament
UKUBWIRIZA KO MW’ISEZERANO RYA KERA


text:
Nyamasheke: Muri Shangi biyemeje kuzaba aba mbere mu mihigo
Yanditswe na admin
Abaturage b’Umurenge wa Shangi mu Karere ka Nyamasheke bavuga ko ari ubwa mbere babonye igikombe k’imihigo, kikaba kibagezeho babaye aba 3 ku rwego rw’Akarere nyuma ya Bushekeri na Karengera, nyuma yo kukimurikirwa bakaba ngo biyemeje kongera ibikorwa by’iterambere ubutaha bakazaba aba mbere.
Ubwo bagishyikirizwaga babwiye Imvaho Nshya ko bagikesha gukora cyane no kubungabunga ibyo bagezeho, bakaba bari bakinyotewe cyane kuko kuva imihigo yatangira bari batarafata ku gikombe, babona ibikombe bijya ahandi bikaba byarabateye gukora cyane kugira ngo na bo kizabagereho.
Nzeyimana Jean Nepomscène uyobora koperative ikora umurimo w’ubuvumvu muri uyu murenge, yabwiye Imvaho Nshya ko iki gikombe kibateye imbaraga zo kongera ubukungu bw’umurenge no kubungabunga ibyo bagezeho.
Yagize ati “Kuba natwe tugeze ku gikombe k’imihigo ni ukubera imbaraga twakoresheje mu iterambere n’umutekano, aho twakoze byinshi, twubaka tunatunganya ibikorwaremezo mu bufatanye no gukorera ku ntego, tukaba twahize kongera iterambere ry’ubukungu, isuku no kurushaho kwibungabungira umutekano, ubutaha tukazegukana igikombe cya mbere.”
Umunyamabanga Nshingwabikorwa w’uyu murenge, Ndindayino Jean Claude, yabwiye Imvaho Nshya ko abaturage bamaze kumenya akamaro ko gukorera ku mihigo kuko usanga byose babikora nk’irushanwa, ari yo mpamvu banejejwe no kuba na bo bageze ku gikombe mu gihe umwanya wa hafi bigeze kubona ari uwa 5 ubundi bahoraga inyuma.
Yagize ati “Imihigo hafi ya yose twayesheje neza, ariko uwatunaniye ni uwo gushishikariza urubyiruko rurangije imyuga gukora imishinga ituma ruhanga imirimo rukaguza amafaranga muri SACCO rukiteza imbere, kuko ababigiyemo bakoze imishinga, igihe bagiye guhabwa amafaranga bashaka guhindura ya mishinga basabye ntibaba bakiyahawe bituma tutawesa. Indi yose twarakoze cyane tugera kuri 87,6%, kandi n’uyu mwaka twiteguye kuza imbere.”
Umuyobozi w’Akarere ka Nyamasheke Kamari Aimé Fabien yabwiye Imvaho Nshya ko yishimira ko imihigo muri uyu murenge igira impinduka mu iterambere ry’abawutuye, kuko ngo urebye uko bagenda biteza imbere bitewe no kubyaza umusaruro ibikorwaremezo n’uburyo babibungabunga ngo badasubira mu bukene barimo mbere yo kubibona, bitanga ikizere k’iterambere rirambye ry’Akarere kose.
BAHUWIYONGERA SYLVESTRE


text:
Mu bushakashatsi bushya, abashakashatsi bo mu Bwongereza bemeje ko ubwonko bw'abantu babyuka batinze cyangwa baryamira n'ubw'ababyuka bazindutse, bukora mu buryo butandukanye mu gihe cy'amasaha y'akazi y'umunsi.
Abashakashatsi
bavuga ko bagenzuye ubwonko bw'abaryama batinze baryama ku isaha ya saa munani
n'iminota 30 z'ijoro hanyuma bakabyuka saa yine n'iminota 15 z'amanywa, babagereranya
n'ababyuka bazindutse, mu bipimo byafashwe hagati ya saa mbiri za mu gitondo na
saa mbiri z'ijoro (mu masaha y’akazi).
Aba bashakashatsi bavuga ko abaryama batinze,
bakanaryamira bakunze kurangara mu
bikorwa byabo bya buri munsi ntibabanguke mu byo bakora kandi bakarushaho kugira ibitotsi.
Dr Elise
Facer-Childs wayoboye itsinda ry'abakoze
ubu bushakashatsi, akaba akora mu kigo cyiga ku buzima bwo mu bwonko bw'umuntu
cyo muri Kaminuza ya Birmingham mu Bwongereza agira ati "Umunsi usanzwe w'akazi
ushobora gutangira saa tatu za mu gitondo ukageza saa kumi n'imwe za
nimugoroba, ariko ku muntu uryama bitinze ibi bishobora kugabanya umusaruro we
mu gitondo, ibice by'ubwonko bituma aba maso bigakora ku kigero cyo hasi, kandi
akagira ibitotsi ku manywa".
Icyakora Dr Facer-Childs yashimangiye ko iki kinyuranyo cy'imikorere y'ubwonko ku basinzira batinze n'ababyuka bazindutse kitavuze ko ubwonko bw'aba bombi hari ikibazo bufite, kandi ko bishoboka ko byahindurwa.
Ubushakashatsi bwabo, bwarimo n'itsinda ry'abashakashatsi bo kuri Kaminuza ya Surrey nayo yo mu Bwongereza, bwatangajwe mu kinyamakuru Sleep cyandika ku bushakashatsi ku bitotsi.


text:
Mu ruhererekane rw’imisozi ya Ndiza mu karere ka Muhanga, wakoze urugendo, watembereye muri ibyo bice, bwakwiriyeho uri mu rugendo ni byiza gushaka ahantu waruhukira, ahantu wacumbika ,bikazagufasha gukomeza gahunda zawe bukeye. Gana mu Rugo kwa Bourguet.
Mu rugo kwa Bourguet ni ahahoze icumbi ry’umupadiri w’umubiligi witwaga Bourguet wakoze ibikorwa byidashyikirwa, by’iterambere muri ako karere.
Ibyumba
Ibyumba byiza, bihendutse kandi bishashe neza, ahantu hari umutekano uhagije kandi uba witegeye iyo misozi. Gucumbika muri uru rugo birahendutse cyane.
Icyumba kidasazwe
VIP Room! Icyumba Padiri Bourguet yararagamo ni icyumba kirimo bimwe mu bikoresho bya padiri yakoreshaga mu buzima bwa buri munsi.
Witegeye imisozi ya Ndiza, ureba imirima iri kuri iyo misozi, amashyamba, imigezi iyisumaho n’ibindi byiza biboneka muri ako gace.
Mu rugo kwa Bourguet ni hafi y’ibitaro bya Gitega, aha hoze ikigo cya COFORWA cyashinzwe n’uwo mupadiri. Ubu harimo ikigo cy’amashuri cya TVET.


text:
Kuri uyu wa kabiri tariki ya 05 Ukwakira 2021, umunsi hizihizwa umunsi mpuzamahanga wahariwe mwarimu, hahembwe abarimu babaye indashyikirwa mu byiciro by’amashuri abanza n’ayisumbuye mu mashuri ya Leta n’ayigenga.
Uwabaye indashyikirwa mu mashuri abanza ikiciro cy’amashuri yigenga ni Masengesho Bertin wo mu ishuri Authentic International Academy ryo mu Karere ka Nyagatare.
Masengesho w’imyaka 29 y’amavuko wize imibare, ubugenge n’ubutabire (Maths, Physics and Chemistry) mu mashuri yisumbuye, akaba afite impamyabushobozi y’ikiciro cya mbere cya kaminuza mu ibaruramari (Accounting), amaze imyaka icyenda mu kazi k’uburezi.
Avuga ko mu gihe cya ‘Guma mu Rugo’ aribwo yatekereje kugira ibyo yikorera byamuhuza atangirira ku ituragiro ry’amagi y’inkoko, Robot ndetse n’amapave mu macupa ya pulasitike.
Avuga ko abikora atari agamije irushanwa ahubwo yagira ngo arebe ko hari icyo ashoboye muri we by’umwihariko ku macupa ya pulasitike, akaba yari agamije kurengera ibidukikije.
Ati “Urabona amacupa, amabase yamenetse n’ibindi bikoresho bya pulasitike usanga binyanyagiye ahantu hatandukanye kandi bibangamiye ibidukikije, narabifashe mbitwikira mu ngunguru, umushongi wabyo nawuvanze n’umucanga mbona havuyemo ipave ryiza, ndabikomeza.”
Avuga ko mu gucanira ibikoresho bya pulasitike apfundikira ingunguru yifashisha kugira ngo na none umwuka wabyo udahumanya ikirere.
Robot yo ngo yayikoze agamije kuzafasha abanyeshuri gufungura ubwonko, ibyo bumvaga ku maradiyo cyangwa babona kuri televiziyo ko na bo bashobora kuba babikora. Avuga ko atarayisoza ku buryo yatangira kwifashishwa ariko bishobotse yazabigeraho.
Masengesho avuga ko kuba yabaye indashyikirwa byamushimishije cyane ariko na none byamuhaye umukoro wo kuticara.
Agira ati “Sinabikoze ngamije irushanwa ariko kuba nditsinze ngiye gukoresha ubwonko nshake n’ibindi. Kwitwa indashyikirwa si ukugenda ngo mbyicarane, ahubwo ngiye kwerekera abandi.”
Avuga ko n’ubwo nta muhanuzi iwabo ariko mu gihe abantu bazaba babona icyo ibyo yakoze byamugejejeho bazemera akaberekera.
By’umwihariko umudugudu wa Mirama ya mbere Masengesho atuyemo, ngo na wo ugomba kuba ku isonga mu kurengera ibidukikije.
Ati “Nk’ahantu hatuye indashyikirwa ku rwego rw’Igihugu na ho nzaharanira ko hahora isuku kandi abaturage barusheho kurengera ibidukikije”.
Masengesho avuga ko agiye kuba umusemburo w’ibishoboka abantu bagakora kandi bakiteza imbere.
Umuyobozi w’Akarere ka Nyagatare wungirije ushinzwe imibereho myiza, Murekatete Juliet, avuga ko kuba mu myaka itatu uhereye 2018, Akarere ka Nyagatare hamaze kubonekamo abarimu b’indashyikirwa babiri ku rwego rw’Igihugu n’umwe ku rwego rw’Intara, ari ikizere ko ireme ry’uburezi rigenda rizamuka muri ako karere.
Avuga ko ku banyeshuri baba bigishwa n’aba barimu baba indashyikirwa bituma barushaho kubagirira ikizere bityo n’ibyo babigisha bakarushaho kubyitaho no kubyiga neza.
Naho ku dushya twahanzwe na Masengesho avuga ko bagiye gukangurira ibindi bigo by’amashuri bakamusura, bakagira ibyo bamwigiraho.
Ati “Urumva nk’utu dushya afite ni ibintu yakwicara agakorana n’abandi benshi, agakora koperative, tukagira ahantu hakorerwa amapave mu karere kacu”.
Ikindi ni uko ngo ibyo Masengesho Bertin akora bigiye kuzajya bikorwa n’abanyeshuri babibona kugira ngo na bo biyumvemo ko hari ibyo bakora mu maboko yabo.
Avuga kandi ko iby’uyu mwarimu bizafasha no mu kwigisha urubyiruko ruziga mu mashuri y’imyuga n’ubumenyingiro.


text:
Imyaka ishize ari myinshi, abahinzi b’umuceri mu bice bitandukanye by’igihugu binubira ingano y’umuceri ubarirwa mu matoni upfira mu bubiko bitewe no kubura isoko cyangwa irihari rikabagurira ku giciro cy’intica ntikize kugira ngo bawikureho.
Ibi bibazo byose byakurikiraga imvune y’umuhinzi bigatuma bamwe barushaho kwiheba kandi bari barashoye mu buhinzi bw’umuceri mu rwego rwo kwiteza imbere no kwishakamo ibisubizo.
Nyuma yo kubona ibyo byose, umushoramari Nsengiyimana Jonathan, ufite Sosiyete ya Jonathan Group Rwanda Ltd yiyemeje gushora imari igera hafi kuri miliyari icyenda z’amafaranga y’u Rwanda kugira ngo akemure ibibazo byari biri mu bucuruzi bw’umuceri aho abahinzi bataboneraga amasoko ku gihe bigatuma bakena kandi bafite umusaruro wabo.
Mu kiganiro na IGIHE, Jonathan Nsengimana, yavuze ko yiteguye guhangana n’ikibazo cy’ibura ry’isoko ry’umuceri wera mu Rwanda binyuze mu kuwutunganya ku buryo bugezweho.
Yagize ati "Twoshoye muri uyu mushinga kugira ngo dukemure ibibazo bimwe na bimwe byagiye bigaragara muri ubu buhinzi, harimo nko kuba abahinzi benshi bo mu gihugu batabona amasoko mu buryo bukwiriye. Usanga batabonera amasoko igihe, bigatuma umusaruro wabo batawikenuzamo ngo ubakemurire ibibazo baba bafite."
Yakomeje agira ati "Twebwe rero turi kwiyemeza gushyiraho amafaranga afatika, ingufu n’ubumenyi dufite kugira ngo dukemure icyo kibazo ariko natwe twiteze imbere n’igihugu gitere imbere."
Nsengimana yagaragaje ko hari uburyo bafite bwo kuzakorana n’abahinzi b’umuceri binyuze mu buryo bw’imikoranire n’inzego zinyuranye zibareberera.
Ati "Twebwe imikoranire yacu n’abahinzi b’umuceri izanyura mu ishyirahamwe ryabo FUCORIRWA, kuko tuzaba dushaka gukorana n’abahinzi b’umuceri mu gihugu cyose, iryo huriro ryabo rero niryo rizi imyubakire y’amakoperative y’abahinzi b’umuceri. Iri shyirahamwe ryabo niryo tuzakorana kugira ngo ikemure ikibazo kigihari mu buryo bwa rusange."
Nsengimana Jonathan yavuze ko asanga igihe kigeze kugira ngo iki kigo gikorere hamwe na FUCORIRWA, habeho gukemura ibibazo byagiye bigaragara mu buhinzi bw’umuceri mu Rwanda.
Yagaragaje ko uruganda rwe ruzaba rufite ubushobozi bwo gutunganya nibura toni 50 ku munsi na toni 1500 ku kwezi ndetse rukaba rwajya rutunganya nibura umuceri ungana na toni zisaga 10000 ku mwaka. Ni ishoramari rifite agaciro ka 8 770 000 000 Frw. Biteganyijwe ko imirimo izatangirana na Mutarama 2021.
Ishoramari rya Jonathan Group Rwanda, kandi rigamije kugeza umuceri wo mu Rwanda mu mahanga kuko ngo ifite isoko ryagutse muri Repubukika Iharanira Demokarasi ya Congo mu bice bya Goma, Kinshasa na Bukavu.
Hari kandi kuwumenyekanisha ku rwego rwa Afurika y’Iburasirazuba kuko ngo bamaze kubona isoko rigari muri Kenya mu Mujyi wa Nairobi.
Biteganyijwe ko uru ruganda ruzajya rutunganya umuceri wo mu gishanga cya Bugarama wo mu bwoko bwa basomati (umuceri w’intete ndende) ku buryo woherezwa mu Bubiligi ndetse n’ibice bimwe byo mu Bufaransa.
Jonathan Group Rwanda Ltd yemerewe gukorera mu Rwanda muri uyu mwaka, gusa ifite imikoranire myiza n’ibigo bitandukanye birimo na Minisiteri y’Ubuhinzi n’Ubworozi, Minisiteri y’Ubucuruzi n’Inganda, Ikigo cy’Igihugu gishinzwe iterambere ndetse n’Urugaga rw’Abikorera mu Rwanda (PSF).


text:
Mu Rwanda abahanzi bakora ibishoboka byose ngo bashimishe abakunzi babo, inzira nziza yo gushimisha abakunzi b'abahanzi ni ukubaha ibihangano kandi byiza. Iyo abafana b'umuziki bakunze igihangano cyawe ntabwo ushobora kubiyoberwa cyane ko usanga cyigaruriye aho bacuranga indirimbo hose.
Guhera mu ntangiriro za 2019 tugiye gutangira kujya tubagezaho indirimbo icumi ziba zarakunzwe cyane yaba ku ma radiyo, utubyiniro n'ahandi hose bacuranga indirimbo ndetse n'abantu bakazisaba. Iyi gahunda INYARWANDA yayitekereje nk'ikinyamakuru cyibanda cyane ku myidagaduro cyane cyane cyifuza guteza imbere ibihangano by'abahanzi nyarwanda by'umwihariko umuziki w'abanyarwanda, izajya ikorwa buri cyumweru.
Mu cyumweru cya mbere cy'umwaka wa 2019 nyuma y'uko Inyarwanda.com itoranyije indirimbo zacuranzwe cyane ku ma radiyo, mu tubyiniro n'ahandi bacuranga indirimbo z'abahanzi babanyarwanda twahisemo kubatoranyiriza indirimbo icumi z'icyumweru arizo twise "Inyarwanda Top10".
Inyarwanda Top10 mu cyumweru cya mbere cy'umwaka wa 2019
Usibye izi ariko kandi hasi twashyizeho indirimbo zitabashije gutorwa mu icumi za mbere ariko zikomanga kimwe n'indirimbo nshya zasohotse muri iki cyumweru ngo abantu bazumve bityo mu cyumweru gikurikira ntawamenya hari igihe zakwinjira mu ndirimbo icumi zikunzwe ku Inyarwanda.
INYARWANDA TOP10 (Icyumweru cya mbere cya 2019):
1. Fine girl by The Ben
2. Ribuyu by Dj Marnaud FT DJ Pius
3. Igitekerezo by King James
4. Blocka by Bruce Melody
5. Wimfatanya n'isi by Zizou Al Pacino ft All Stars
6. Si belle by Yvan Buravan
7. Ikinyarwanda by Riderman ft Bruce Melody
8. Ina Million by Safi Madiba ft Harmonize
9. Tuza by Allioni ft Bruce Melody
10. Komeza unyirebere by Charly na Nina
INYONGEZO (BONUS)
Ubanza ngukunda Remix by Uncle Austin
Turn Up by Urban Boys ft Babo
Stamina by Dj Miller Ft Social Mula
Urugero by Butera Knowless
Uburyohe by Charly na Nina
Bihwaniyemo by Peace Jolis


text:
IBYAKOZWE N’INTUMWA
IGICE CYA 55 - GUHINDURWA N’UBUNTU
Mu mibereho y’intumwa Yohana hagaragara urugero rwo gutungana nyakuri. Igihe yahoraga iruhande rwa Kristo, kenshi Umukiza yaramuburiraga ndetse akamuhana; kandi Yohana yemeraga uko gucyahwa. Ubwo yerekwaga imico y’Uwavuye mu ijuru, Yohana yashoboye kubona intege nke ze bituma acishwa bugufi kubera ibyo yeretswe. Ibinyuranye n’ukuntu yahubukaga, umunsi ku wundi, yitegerezaga kwiyoroshya no kwihangana kwa Yesu, kandi yumvaga inyigisho ze zo kwicisha bugufi no kwihangana. Umunsi ku wundi umutima we womatanaga na Kristo kugeza ubwo yiyanze ubwe ku bwo urukundo yakunda Shebuja. Ubushobozi no kwiyoroshya, icyubahiro cy’ubwami n’ubugwaneza, imbaraga no kwihangana yabonaga mu mibereho ya buri munsi y’Umwana w’Intama, byuzuje umutima we gutangara. Umutima we wasuzuguraga kandi wararikiraga yaweguriye imbaraga ihindura ya Kristo maze bituma urukundo mvajuru ruhindura imico ye. INI 343.1
Hari itandukaniro rikomeye riri hagati y’imibereho itunganye ya Yohana n’iya wa mwigishwa mugenzi we Yuda. Kimwe na mugenzi we, Yuda yerekanaga ko ari umwigishwa wa Kristo, ariko icyo yari afite gusa ni ishusho yo kubaha Imana. Yari asobanukiwe neza n’ubwiza bw’imico ya Kristo; kandi akenshi uko yategaga Umukiza amatwi, yarushagaho gutsindwa nyamara ntiyashakaga koroshya umutima we cyangwa ngo yicuze ibyaha bye. Kubwo kurwanya imbaraga mvajuru yasuzuguye Shebuja uwo yavugaga ko akunda. Yohana yarwanyaga byimazeyo amakosa yakoraga, ariko Yuda yarengaga ku byo umutimanama we wamwemezaga maze agaha ibishuko urwaho, akihambira ku ngeso ze mbi. Gushyira mu bikorwa ukuri Kristo yigishaga byari bihabanye n’ibyifuzo bye ndetse n’imigambi ye, kandi ntiyari kwishoboza kureka imitekerereze ye kugira ngo yakire ubwenge buva mu ijuru. Aho kugira ngo agendere mu mucyo, yahisemo kugendera mu mwijima. Yarushijeho kugundira ibyifuzo bibi, kwifuza kubi, umutima wo kwihorera, n’ibitekerezo bibi kugeza ubwo Satani yamwigaruriye. INI 343.2
Yohana na Yuda bahagarariye abavuga ko ari abayoboke ba Kristo. Aba bigishwa bombi bari bafite amahirwe amwe yo kwigira kuri Shebuja wavuye mu ijuru no kumukurikiza. Bombi bari bafitanye umubano na Kristo kandi bari bafite amahirwe yo gutegera amatwi inyigisho ze. Buri wese yari afite inenge zikomeye mu mico ye kandi buri wese yari afite uburenganzira ku buntu mvajuru buhindura imico. Nyamara mu gihe umwe yicishaga bugufi akigira kuri Yesu, undi we yerekanaga ko akeneye kumva gusa aho gukurikiza ibyo abwirwa. Umwe yejeshwaga ukuri buri munsi, agapfa ku narijye kandi akanesha icyaha mu gihe undi yahindukaga imbata ya Satani bitewe no kwanga imbaraga ihindura y’ubuntu no kwirundurira mu byifuzo byo kwikunda. INI 343.3
Uku guhinduka kw’imico nk’uko kugaragara mu mibereho ya Yohana ni ingaruka yo gushyikirana na Kristo. Hashobora kuboneka inenge zikomeye mu mibereho y’umuntu, ariko iyo ahindutse umwigishwa nyakuri wa Kristo, imbaraga y’ubuntu mvajuru iramuhindura kandi ikamutunganya. Mu kwitegereza ubwiza bw’Uwiteka nk’uwitegereza mu kirahuri, agenda ahinduka ava ku ntambwe agera ku yindi kugeza igihe ahinduka nk’Uwo aramya. INI 344.1
Yohana yigishaga iby’ubutungane, kandi mu nzandiko yandikiye Itorero yagaragaje amabwiriza aboneye agenga imyitwarire y’Abakristo. Yanditse agira ati: “Kandi ufite ibyo byiringiro muri we, yiboneza nk’uko uwo aboneye.” “Kuko uvuga ko ahora muri we, akwiriye na we kugenda nk’uko yagendaga. (1Yohana 3:3; 2:6). Yigishije ko Umukristo akwiriye gutungana mu mutima no mu mibereho. Nta na rimwe akwiye kunyurwa no kuvuga gusa. Nk’uko Imana izira inenge aho ituye, ni nako kubwo kwizera Kristo, umuntu wacumuye akwiriye kuba atunganye aho abarizwa. INI 344.2
Intumwa Pawulo yaranditse ati: “Icyo Imana ishaka ni iki: ni ukwezwa kwanyu.” (1 Tes 4:3). Kwezwa kw’Itorero ni umugambi w’Imana mu byo igirira abantu bayo byose. Yabatoranirije kuva kera kugira ngo babe abera. Yatanze Umwana wayo ngo abapfire kugira ngo batunganywe binyuze mu kumvira ukuri, bakurweho ingeso mbi zose z’inarijye. Imana ibashakaho ko buri wese yayikorera kandi akayiyegurira ku giti cye. Imana ishobora kubahishwa n’abavuga ko bayizera igihe gusa bagaragaza ishusho yayo kandi bakagengwa na Mwuka wayo. Bityo, nk’abahamya b’Umukiza, bashobora kwerekana icyo ubuntu mvajuru bwabakoreye. INI 344.3
Kwezwa nyakuri kuza binyuze mu gukora kw’ihame ry’urukundo. “Imana ni urukundo, kandi uguma mu rukundo, aguma mu Mana, Imana ikaguma muri we.” (1 Yohana 4:16). Imibereho y’uwo Kristo atuye mu mutima izerekana kubaha Imana gushyizwe mu bikorwa. Imico izatunganywa, izamurwe kandi iheshwe icyubahiro. Inyigisho nzima zizivanga n’imirimo yo gukiranuka kandi amategeko mvajuru azomatana n’imigirire itunganye. INI 344.4
Abashaka kubona umugisha wo kwezwa bagomba kubanza gusobanukirwa no kwitanga. Umusaraba wa Kristo ni wo nkingi “kwiyongeranya kuturemera ubwiza bw’iteka ryose bukomeye” bishamikiyeho. (2 Kor 4:17). Kristo aravuga ati: “Umuntu nashaka kunkurikira yiyange, yikorere umusaraba we, ankurikire.” (Matayo 16:24). Impumuro y’urukundo dukunda bagenzi bacu ni yo igaragaza urukundo dukunda Imana. Kwihangana mu murimo ni ko kuruhura umutima. Kugubwa neza kwa Isirayeli guturuka mu gukorana kwiyoroshya, gushishikara n’ubunyangamugayo. Imana ishyira hejuru kandi igakomeza uwifuza kugendera mu nzira ya Kristo. INI 344.5
Kwezwa ntabwo ari umurimo w’agahe gato, isaha cyangwa umunsi umwe, ahubwo ni ukw’igihe cyose cy’ubuzima. Ntikuboneshwa gutwarwa kubera ibyo wiyumvamo, ahubwo ni ingaruka yo gupfa ku cyaha buri gihe no guhora umuntu abaho ku bwa Kristo. Imihati yacu y’intege nke kandi ya hato na hato ntishobora gukosora amakosa cyangwa ngo atere ivugururwa ry’imico. Dushobora gutsinda gusa kubw’umuhati w’igihe kirekire no kwihangana, imyitwarire idakebakeba no kurwana intambara itoroshye. Uyu munsi ntabwo tuzi uko urugamba ruzaba rudukomereye ejo. Igihe cyose Satani azaba akiriho, tuzaba dufite inarijye tugomba gutsinda n’ibyaha bitwibasira tugomba gutsinda. Kugeza ku iherezo ry’ubuzima, ntihazigera habaho ahantu ho guhagarara, nta n’aho tuzashobora kugera ngo tuvuge tuti: “Ngeze aho ngomba kugera.” Kwezwa ni ingaruka yo kumvira mu buzima bwose. INI 345.1
Nta n’umwe mu ntumwa n’abahanuzi wigeze avuga ko nta cyaha afite. Abantu bagiranye umushyikirano n’Imana, abashoboraga kwitanga ubwabo aho kugira ngo bakore ikibi babizi, abo Imana yahaye icyubahiro ikabaha umucyo n’ubushobozi mvajuru, bagiye batura icyaha cya kamere yabo. Ntibigeze biringira umubiri, ntibigeze bavuga ubutungane bwabo bwite, ahubwo bizeraga rwose ubutungane bwa Kristo. INI 345.2
Uko ni ko bizagendekera abantu bose bahanga amaso Kristo. Uko turushaho kwegera Kristo kandi tukarushaho gusobanukirwa neza n’ubutungane bw’imico ye, ni ko tuzarushaho kubona ubunyacyaha bwacu bukabije kandi tuzacogora gushaka kwishyira hejuru. Umuntu azahora ashaka kwegera Imana, habeho kwicuza ibyaha guhoraho, nyakuri kandi kuvuye ku mutima umenetse, ndetse habeho no kwicisha bugufi k’umutima imbere y’Imana. Uko tuzatera intambwe yose mu mibereho yacu ya Gikristo kwihana kwacu kuzashora imizi. Tuzamenya ko kuzura kwacu kuri muri Kristo wenyine kandi kwatura kw’intumwa Pawulo tuzakugira ukwacu tuvuge tuti: “Nzi yuko muri jye, ibyo ni ukuvuga muri kamere yanjye, nta kiza kimbamo.” ” Ariko jyeweho sinkiratana ikindi, keretse umusaraba w’Umwami wacu Yesu Kristo, wateye ko iby’isi bimbera nk’ibibambwe, nanjye nkabera iby’isi nk’ubambwe.” Abaroma 7 :18; Abagalatiya 6 :14. INI 345.3
Reka abamarayika bandike amateka y’intambara zera z’ubwoko bw’Imana; reka bandike amasengesho n’amarira yabo; ariko mureke Imana ye guteshwa icyubahiro n’amagambo ava mu kanwa k’umuntu uvuga ati: “Ndi umuziranenge, ndera.” (Yobu 33:9). Iminwa yejejwe ntizigera ivuga amagambo nk’aya yo kwibona. INI 345.4
Intumwa Pawulo yajyanywe mu ijuru rya gatatu aho yabonye kandi yumva ibintu bitashoboraga kuvugwa, nyamara yaje kuvuga atirata ati : “Si uko maze guhabwa cyangwa ngo mbe maze gutunganywa rwose, ahubwo ndakurikira.” (Abafilipi 3 :12). Reka abamarayika bo mu ijuru bandike insinzi ya Pawulo mu kurwana intambara nziza yo kwizera. Reka abo mu ijuru bishimire inzira yakurikiye ashikamye agana mu ijuru, kandi bishimire ko mu guhanga amaso igihembo yafashe ibindi bintu byose ko nta gaciro bifite. Abamarayika bishimira kuvuga ibigwi bye; ariko Pawulo ntiyirase ibyo yagezeho. Inyifato ya Pawulo ni yo nyifato yari ikwiye kuranga buri muyoboke wese wa Kristo igihe akomeza mu nzira ye arwanira kuzambikwa ikamba ritangirika. INI 345.5
Reka abo bose bavuga ko ari intungane bigenzure birebera mu ndorerwamo y’amategeko y’Imana. Uko bazabona ko ibyo amategeko asaba birenze ubushobozi bwabo, kandi bagasobanukirwa n’umurimo wayo wo kurondora intekerezo n’ibyo umutima ugambirira, ntibazigera na rimwe birata ubutungane. Yohana atitandukanyije n’abavandimwe be mu kwizera aravuga ati: “Nituvuga yuko ari nta cyaha dufite, tuba twishutse, ukuri kuba kutari muri twe.” “Nituvuga yuko ari nta cyaha twakoze, tuba tuyise umunyabinyoma, kandi n’ijambo ryayo ntiriba riri muri twe.” “Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu, no kutwezaho gukiranirwa kose.” 1 Yohana 1 :8, 10, 9. INI 346.1
Hariho abavuga ko ari intungane, bakavuga ko biyeguriye Uwiteka byimazeyo kandi bakumva ko bakwiye gusohorezwa amasezerano y’Imana mu gihe bagomera amategeko yayo. Abongabo bica amategeko basaba gusohorezwa amasezerano y’abana b’Imana; nyamara uku ni ukurengera kuko Yohana atubwira ko urukundo nyakuri dukunda Imana ruzagaragarira mu kumvira amategeko yayo yose. Ntabwo kwizera ukuri ko mu magambo bihagije, ntabwo kuvuga ko wizera Kristo bihagije, kwizera ko Kristo atari umubeshyi kandi ko inyigisho ya Bibiliya atari ibitekerezo birimo uburyarya byahimbwe n’abantu na byo ntibihagije. Yohana yaranditse ati : “Uvuga ko amuzi, ntiyitondere amategeko ye, ni umubeshyi, ukuri ntikuri muri we. Ariko umuntu wese witondera ijambo rye, urukundo akunda Imana ruba rumaze gutunganirizwa rwose muri we.” “Kandi uwitondera amategeko yayo aguma muri yo, na yo ikaguma muri we.” 1 Yohana 2 :4, 5; 3 :24. INI 346.2
Ntabwo Yohana yigeze yigisha ko agakiza kagomba kubonwa kubwo kumvira; ahubwo uko kumvira ni imbuto yo kwizera n’urukundo. Yaravuze ati : “Muzi yuko uwo yerekaniwe gukuraho ibyaha, kandi nta cyaha kimurimo. Umuntu wese uguma muri we, ntakora ibyaha: umuntu wese ukora ibyaha ntiyamubonye, kandi ntiyamumenye.” ( 1Yohana 3 :5, 6). Iyo turi muri Kristo n’urukundo rwe rukaba mu mutima, ibyiyumviro byacu, ibitekerezo byacu n’ibikorwa byacu bihuza n’ubushake bw’Imana. Umutima wejejwe wemeranya n’ingingo zigize amategeko y’Imana. INI 346.3
Hariho abantu benshi bafite amahoro n’ibyishimo bike nubwo baharanira kumvira amategeko y’Imana. Uyu mworera mu mibereho yabo ni ingaruka yo kunanirwa gushyira kwizera mu bikorwa. Bagenda nk’abagenda ku butaka bw’umunyu, mu butayu bw’umutagwe. Basaba bike aho bagasabye byinshi kubera ko amasezerano y’Imana atagira urubibi. Abantu nk’aba ntibahagarariye gutunganywa kuzanwa no kumvira ukuri uko bikwiye. Uwiteka yifuza ko abahungu n’abakobwa be bose, banezerwa bakaba amahoro kandi bakumvira. Binyuze mu kugaragariza kwizera mu bikorwa, umwizera ahabwa iyi migisha. Binyuze mu kwizera, buri kintu cyose kibura mu mico gishobora gutangwa, buri nenge yose ikezwa, buri kosa rigakosorwa kandi buri mikorere myiza igatezwa imbere. INI 346.4
Isengesho ni uburyo bwatoranyijwe n’ijuru bwo gutera gutsinda mu rugamba ryo kuhangana n’icyaha no gukuza imico ya Gikristo. Imbaraga z’Imana zigendana n’igisubizo cy’isengesho ryo kwizera zizashoboza uwasenze guhabwa ibyo yasabye byose. Dukwiriye gusaba kubabarirwa icyaha, tugasaba guhabwa Mwuka Muziranenge, tugasaba kugira imico nk’iya Kristo, tugasaba ubwenge n’imbaraga byo gukora umurimo we, tugasaba guhabwa impano yose yasezeranye kandi isezerano rye ni iri ngo: “Muzahabwa.” Matayo 7 :7. INI 347.1
Igihe Mose yari kumwe n’Imana mu mpinga y’umusozi, ni ho yabonye icyitegererezo cy’inyubako y’agatangaza yagombaga kuba ubuturo bw’Imana. Ku musozi turi kumwe n’Imana ( ahantu hiherereye ho gusabanira n’Imana) ni ho tugomba gutekerereza ku mugambi wayo ukomeye ifitiye inyokomuntu twimbitse. Mu bihe byose, binyuze mu gusabana n’ijuru, Imana yagaragaje umugambi ifitiye abana bayo ikoresheje kugenda ihishurira intekerezo zabo inyigisho z’ubuntu. Uburyo Imana ikoresha ngo imenyekanishe ukuri bugaragazwa muri aya magambo: “… Uwiteka azatunguka nk’umuseke utambika…” (Hoseya 6 :3). Umuntu wese ujya aho Imana ishobora kumumurikira, atera intambwe ava mu mwijima wo mu museke agana mu kurabagirana k’umucyo wo ku manywa y’ihangu. INI 347.2
Kwezwa nyakuri gusobanura urukundo rutunganye, kumvira gutunganye, no kugendera mu bushake bw’Imana by’ukuri. Tugomba gutunganyirizwa Imana binyuze mu kumvira ukuri. Umutimanama wacu ugomba kuvanwa mu mirimo ipfuye kugira ngo dukorere Imana nzima. Ntabwo twari twaba intungane; nyamara ni amahirwe yacu kwitandukanya n’ibituziga by’inarijye n’icyaha maze tukajya mbere tugana ku butungane. Ubushobozi bukomeye, ibyagerwaho byo ku rwego rwo hejuru kandi bitunganye byashyizwe aho umuntu wese ashobora kubigeraho. INI 347.3
Impamvu abantu benshi muri iki gihe badatera imbere ku rwego rukomeye mu mibereho yabo yo kubana n’Imana biterwa n’uko basobanura ko ubushake bw’Imana buhuye n’ibyo ubwabo bifuza gukora. Mu gihe bikurikirira ibyifuzo byabo bwite, bishuka ubwabo babona ko bakora ibyo Imana ishaka. Aba bantu ntibarwana n’inarijye. Hariho abandi, mu gihe runaka, batsinda mu rugamba barwana n’ibyifuzo byabo byo kwinezeza no kwishimisha. Babikorana ukuri kandi badakina, ariko bakananizwa n’imihati y’igihe kirekire, gupfa kwa buri munsi n’ingorane z’urudaca. Ubunebwe burabakurura bakitandukanya no gupfa ku narijye; bafunga amaso yabo yuzuye ibitotsi maze bakagwa mu bishuko mu cyimbo cyo kubitsinda. INI 347.4
Amabwiriza ari mu ijambo ry’Imana nta burenganzira adusigira bwo kugendera mu byaha. Umwana w’Imana yerekaniwe kugira ngo yireherezeho abantu bose. Ntabwo yazanywe no gusinziriza ab’isi; ahubwo yaje kwerekana inzira ifunganye abazinjira mu marembo y’umurwa w’Imana bose bagomba kunyuramo. Abana be bagomba gukurikira inzira abayoboye; byaba kureka ibibanezeza cyangwa kwihugiraho, yabasaba gukora umurimo uremereye ute cyangwa umubabaro bahura nawo wose, bagomba gukomeza kurwanya inarijye. INI 348.1
Ishimwe riruta ayandi abantu bashobora gutura Imana ni uguhinduka imiyoboro yejejwe Imana yakoreramo. Igihe kirihuta kiganisha ku bihe bizahoraho. Reka twe kugundira iby’Imana. Reka twe kuyima icyatubera igihombo turamutse tukiyimye nubwo kidatangwa kubera ko umuntu agikwiriye. Imana ishaka umutima wose, wuyihe ni uwayo kubw’uko yakuremye kandi ikagucungura. Imana ishaka ubwenge bwawe; buyihe; ni ubwayo. Ishaka ubutunzi bwawe, buyihe ni ubwayo. “Kandi ntimuri abanyu ngo mwigenge; kuko mwaguzwe igiciro.” (1Kor 6:19, 20). Imana isaba kuyubahisha umutima wejejwe, witeguye kuyikorera ushyira mu bikorwa ukwizera gukoreshwa n’urukundo. Imbere yacu yahashyize intego yo mu rwego rwo hejuru, ndetse iyo ntego ni ubutungane. Kristo adusaba kumuhagararira muri iyi isi nk’uko nawe atubereye imbere y’Imana. INI 348.2
“Icyo Imana ibashakaho ni iki: ni ukwezwa kwanyu.” (1 Tes 4:3). Mbese nawe urabishaka? Ibyaha byawe bishobora kuba nk’imisozi imbere yawe; ariko iyo ucishije bugufi umutima wawe kandi ugasaba imbabazi z’ibyaha byawe wiringiye ibyo Umukiza wabambwe kandi akazuka yakoze, azakubabarira kandi akwezeho gukiranirwa kose. Imana igusaba kumvira amategeko yayo gushyitse. Aya mategeko ni ijwi ryo kurangurura kwayo rikubwira riti: Murusheho muba abera, kandi muhore mwera. Mwifuze kuzura k’ubuntu bwa Kristo. Reka umutima wawe wuzuremo kwifuza kugira gukiranuka kwe. Ijambo ry’Imana rivuga ko umurimo w’uko gukiranuka ari amahoro kandi ingaruka yako ikaba gutuza n’ibyiringiro by’iteka. INI 348.3
Uko umutima wawe urushaho kwifuza Imana, ni ko uzakomeza guhabwa ubutunzi butarondoreka bw’ubuntu bwayo. Uko urushaho gutekereza kuri ubu butunzi ni ko uzabuhabwa kandi uzahishurirwa ibyakozwe n’igitambo cy’Umukiza, uburinzi buva ku butungane bwe, ukuzura kw’ubwenge bwe ndetse n’imbaraga ye yo kuguhagarika imbere ya Data wa twese ” udafite ikizinga kandi utariho umugayo” 2 Petero 3:14. INI 348.4


text:
Ntibikiri umugani kumva cyangwa kubona umuhungu n’umukobwa bakundana babana mu nzu imwe ariko bakemeza ko batashakanye, ndetse nyuma y’iminsi mike ukazumva ko umwe yanyuze inzira ye ibyo bitaga urukundo babivuyemo.
Uyu muco weze muri iyi minsi ntuvugwaho rumwe n’abantu b’ingeri zitandukanye, aho bamwe bavuga ko ari amahano, abandi bakavuga ko ari ingenzi kuko bituma bamenyana imico ndetse ngo bishobora kuba n’umuti w’amakimbirane yo mu muryango kuko baramutse bashakanye baba baziranye.
Mu bihugu byateye imbere ntibikunze kubaho ko umuhungu n’umukobwa bakundana batangira umushinga wo kubana nk’umugore n’umugabo batarabanje kubana mu nzu igihe runaka. Ni ibintu bikorwa ku mugaragaro kandi ababikora iyo muganiriye bakubwira ko nta pfunwe bibatera.
Mu Rwanda by’umwihariko muri Kigali cyane ku bantu bamwe na bamwe b’ibyamamare, nabo usanga bagenda bigana uyu muco ariko kandi mu ibanga rikomeye kuko ari gake umuhungu n’umukobwa babana batarashakana babyemera ku mugaragaro.
Bamwe mu baganiriye na Rwandaforbes.com bavuga ko uyu muco ari mwiza kuko utuma umuhungu n’umukobwa badasesagura ndetse bakanamenyana bihagije, mu gihe abandi bavuga ko ari amahano akwiye kwamaganirwa kure.
Uwitwa Nsabimana yavuze ko kubana k’umukobwa n’umuhungu bakundana igihe batarasezerana bibafasha kuzigama.
Yagize ati “Aho kujya mu ndaya wabikora utyo. Ikindi, muzigama amafaranga yo gukodesha inzu kuko buri wese atakwishyura iye bwite, mutekera hamwe, muhahira rimwe, nta mafaranga y’urugendo ngo murasurana. Aho kujarajara mu bagabo benshi cyangwa abagore benshi mwabikora mutyo dore ko kurushinga ku mugaragaro bisigaye bibasha bake kandi irari ry’imibonano mpuzabitsina nta ho ryagiye.”
Icyakora ntiyemeranya n’uko byatuma igihe bashakanye baba baziranye, ahubwo avuga ko bishobora gutuma bajya gukora ubukwe barahararukanye.
Uwineza we yavuze ko kubana k’umuhungu n’umukobwa batarashakana ku babisobanukiwe neza ntako bisa.
Ati “Kubabisobanukiwe neza ni byiza kuko bituma bamenyana neza mu mico no mu myifatire ku buryo bagera igihe cyo gusezerana bazi neza ibyo bagiye gukora.”
Yongeraho ko ku batabisobanukiwe neza byateza ibibazo byo kubyara abana bazagira ibibazo mu gihe batabashije kubana nk’umugore n’umugabo, bityo bigateza amakimbirane.
Uyu muco hari abawamaganira kure bavuga ko abanyarwanda badakwiye gufata ibiba ahandi byose ngo na bo babyigane.
Rusagara we asanga nta musore ukwiye kubana mu nzu n’umukobwa utari umugore we byemewe n’amategeko.
Yagize ati “Mu muco wacu ntidukwiye kumira bunguri ibiba ahandi, kuko ibibazo byinshi dufite mu muryango nyarwanda biterwa n’uko twagiye twigana imico n’imigenzo y’i mahanga, tutabanje kureba ibibazo bafite iwabo.”
Rusagara akomeza agira ati “Dufite ubwiyongere bw’abaturage butajyanye n’ubukungu, kwemera uku kubana ni ukwemera ku mugaragaro ko n’urubyiruko rwakwibyarira uko rushatse, cyane ko kuboneza urubyaro bitaraba umuco kuri benshi mu banyarwanda cyane cyane urubyiruko.”
Uyu mugabo ashingira ku Iyobokamana akavuga ko kwemera ko abahungu n’abakobwa babana mu nzu mbere yo gushyingirwa byaba ari ugushyigikira ubusambanyi mu buryo bweruye.
Ingingo ya 166 mu itegeko rigenga abantu n’umuryango mu Rwanda, ivuga ko ugushyingiranwa kwemewe n’itegeko ari uk’umugabo umwe n’umugore umwe gukorewe mu butegetsi bwa Leta ku bushake bwabo. Uko gushyingirwa gukorerwa ku mugaragaro imbere y’umwanditsi w’irangamimerere w’aho umwe mu bashyingirwa atuye cyangwa aba


text:
Hashize igihe abaturage basabwa kwirinda kurarana n’amatungo kuko bibakururira umwanda ushobora kubateza indwara zitandukanye bityo ubuzima bwabo bukajya mu kaga.
Nubwo hari ababyumvise ariko hari abaturage bo mu Murenge wa Cyabakamyi bakirarana n’amatungo bakaba bavuga ko babiterwa n’ubukene no kugira ubutaka buto.
Bamwe mu baganiriye na Radio1 bavuze ko bararana n’amatungo yabo yiganjemo ihene n’ingurube, ibi bakabikora banga kuyaraza hanze ngo atibwa kandi nta biraro bagira.
Umwe yagize ati “Ihene turarana na zo kubera ubukene; ni inzu imwe ntaho twaziraza, hanze bazitwara, ni kuriya turarana na zo. Uburiri buri aha n’inkono ndetse n’ihene na zo turi kumwe.”
Undi ati “Kubera ubukene ikibazo cyo kurarana n’amatungo kirahari nanjye i wanjye mfite ingurube tubana mu rugo, kuko nta butaka dufite twashyiramo ibiraro hanze kandi ntitwareka korora.”
Ku ruhande rw’Umunyamabanga Nshigwabikorwa w’Umurenge wa Cyabakamyi, Mutesi Jean Peirre, yavuze ko bagiye gukaza irondo ku buryo abaturage bazajya baraza amatungo hanze afite umutekano.
Yagize ati “Abaturage benshi dufite usanga ari akazu gahagaze katagira urugo kubaka akararo hanze k’ihene imwe bikamutera ubwoba ko bayitwara. Ubu ni ukubashishikariza kwirinda umwanda uterwa n’ayo matungo, hari amarondo amaze kugera mu midugudu yose bakwizera umutekano bafite n’ufite itungo hanze ntagire ubwoba.”
Abaturage bo babona izi ngamba ntacyo zizabagezaho ahubwo abayobozi babo bakwiye kwisubiraho bakajya babaha ubufasha nk’abandi bakabasha kwiteza imbere, bakava mu bukene butuma bararana n’amatungo.


text:
Inyigisho yo ku cyumweru cya 27 gisanzwe, C, 2013
Ku ya 06 Ukwakira 2013 – Yateguwe na Padiri Alexandre UWIZEYE
Nigeze kubaza umwepiskopi w’ i Burundi impamvu abahutu n’abatutsi bicana kandi ari abakristu, barabatijwe, bagakomezwa, bagashyingirwa, bakabatirisha abana babo, bagahurira mu kiliziya ? Yaranshubije ati “ Ikibazo ni ukwemera. Bakora imihango y’inyuma ariko batarigeze bahinduka ngo bemere koko Ivanjili ya Yezu Kristu, ibacengere mu mutima, ibahindure abantu bashya”.
Icyo gisubizo cya Musenyeri Nterere sicyo nari niteze. Narinzi ko agiye kundondorera uburyo abamisiyoneri batigishije neza Ivanjili, uburyo abanyamahanga bivanga mu bibazo vy’u Burundi. Nari niteguye ko ambwira amateka n’imiyoborere yaranze kariya karere, imibanire y’abahutu n’abatutsi n’abatwa, akarengane n’ubwikanyize byagiye biyiranga. Antungira agatoki ku mutima w’ubukristu: UKWEMERA. Byatumye ndushaho kugira inyota yo gusobanukirwa n’ukwemera kwa Kiliziya gatolika.
Ukwemera ni iki? Ese ukwemera kurapimwa, ukaba wagushyira ku munzani ukamenya ibiro gupima ? Umuntu ufite ukwemera yamenya niba ari kwinshi cyangwa se niba ari guke ? Intumwa za Yezu niko zibitekereza. Niyo mpamvu zimubwira ziti “Twongerere ukwemera”.
Icyo gihe Yezu yari amaze gutanga inyigisho ikakaye yerekeye kubana bya kivandimwe no kubabarira igihe cyose. “Umuvandimwe wawe nagucumuraho, ubimuhane ukomeje, maze niyicuza, umubabarire. Ndetse nagucumuraho karindwi mu munsi, akakwitwaraho karindwi avuga ati’ ndabyicujije’, uzamubabarire.” (Lk 17, 3-4). Intumwa ziribaza ziti “Umuntu yababarira ate igihe cyose?” Niko gusaba uburyo bwazifasha gushyira mu bikorwa iyo nyigisho ya Yezu. Zirasaba ukwemera kwisumbuyeho.
Mu kubasubiza, Yezu arabereka ko icy’ingenzi Atari ubwinshi cyangwa se ubuke bw’ukwemera dufite, ahubwo ari imbuto kwera. Mbese ni nka bya bindi abakurambere bacu bavuga mu mugani ngo « Akuzuye umutima gasesekara ku munwa ». Ukwemera kuba mu mutima, ariko kukera imbuto zigaragarira abo tubana n’abo dukorana. Ukwemera ni impano y’Imana dusabwa kwakira mu bwiyoroshye. Tukwakira mu buzima bwa buri munsi no mu bibazo bitabura. Kugira ukwemera si uguhungira ibibazo mu masengesho. Ni ukubishakira umuti dufashijwe kandi tumurikiwe n’ukwemera kwacu.
Ukwemera kwifitemo imbaraga n’ubutwari ndengakamere. Mbese nka ruriya rugero Yezu atanga. Akabuto gatoya gaterura igiti nyamunini kakagitera mu nyanja. Ngira ngo muzi ko muri Bibiliya, inyanja ari indiri ya Sekibi, urupfu n’ibibi byose. Igiti gitewe mu nyanja rwagati, gishushanya umutsindo w’ubuzima ku rupfu. Mbese ni ukwizera gusarura imbuto nziza kandi nyinshi ahantu hatari hitezwe ko hava umusaruro. Ngibyo ibitangaza by’ukwemera uko kwaba kungana kose.
Aha tuhumve neza. Ukwemera si ugutegeka Imana gukora ibitangaza. Oya. Ukwemera ni igisubizo cya muntu ku mugambi Imana imufiteho. Ukwemera ni uguhitamo kuyoboka Imana yonyine akaba ari yo twubakaho ubuzima bwacu, akaba ariyo idukoresha, tukaba abagaragu bayo b’indahemuka. Ni ukwakira Ijambo ryayo tukemera ko ridutunga kandi rikatuyobora. Ni ukurisoma, tukarizirikana mu mutima wacu tukarishyira mu bikorwa. Kugira ukwemera ni ukwigishwa na Kiliziya imwe, itunganye, gatolika kandi ikomoka ku ntumwa. Mu yandi magambo ni ukwirinda kujarajara ngo « Hose ni Imana basenga ».
Ukwemera nyako kujyana no gucika ku ngeso mbi nk’ubusinzi, ubujura, ubusambanyi, ikinyoma, amazimwe, ubunebwe, ishyari, kwikubira… Umukristu wemera, Roho Mutagatifu amuhunda imigenzo myiza ishingiye ku rukundo, amahoro, ibyishimo, kwihangana, ubugwaneza, ubuntu (Soma Ga 5,22-23).
Kugira ukwemera ni uguhinduka ikiremwe gishya. Nibyo Pawulo atubwira ati « Nimuherukire aho kubeshyana, kuko mwasezereye muntu w’igisazira hamwe n’imigenzereze ye, mugahinduka umuntu mushya, uwo Umuremyi ahora avugurura amwishushanya, agira ngo amugeze ku bumenyi nyakuri. Icyo gihe ntihaba hakivugwa Umugereki cyangwa Umuyahudi, uwagenywe cyangwa utagenywe, umunyeshyanga cyangwa Umushiti, umucakara cyangwa uwigenga ; ahubwo haba havugwa gusa Kristu, uba byose muri bose » (Soma Kol 3,9-11). Ahandi Pawulo arivugira ati « Sinjye uriho, ahubwo ni Kristu uri muri njye ». (Ga 2,20).
Bavandimwe,
Ukwemera ni urugendo rwa buri munsi. Ikindi ni uko ukwemera kugomba kugaburirwa kugira ngo gukure kandi kurusheho kwera imbuto. Abakora umwuga w’ubuhinzi barabizi. Ntabwo wabiba imbuto ngo nurangiza wigendere uzagaruke uje gusarura. Bisaba kubagara, ukabagurura, izuba ryava ukavomerera, ugasasira, ugashyiraho ifumbire bityo ukazabona umusaruro. Ukwemera nako gusaba kwitabwaho. Isengesho rihoraho, amasakramentu y’ukaristiya na penetensiya, ibikorwa by’urukundo binyuranye, inama tugira abandi cyangwa tugirwa… izo ni ingero z’ibifasha ukwemera gukomera, gukura no kwera imbuto mu buzima bunyuranye no mu nyanja yuzuye imihengeri n’ibibazo abakristu bahura nabyo. Urugero rw’iyo mihengeri ni nk’ibyo bavuga ko ari amajyambere, ko bigezweho nyamara wabisuzuma neza, agusanga uretse inyungu rwihishwa zibiri inyuma, bisenya umuntu bikamubuza amahoro n’ibyishimo, bigasenya imiryango n’igihugu muri rusange. Ukwemera kujyana n’ubushishozi no kutaba « nyamujyiyobigiye ».
Pawulo niho aganisha ashishikariza Timote kwivugururamo ingabire y’Imana yahawe igihe aramburiweho ibiganza. Pawulo yandika iriya baruwa yari muri gereza mu bubabare butagereranywa. Nyamara aravuga yeruye ati « Imana ntiyaduhaye umutima wuje ubwoba, ahubwo yaduhaye umutima wuje imbaraga, urukundo no kwitsinda ». Mu muhengeri rwagati, ngiki igiti gihagaze neza kikera imbuto nziza kandi nyinshi.
Pawulo ni urugero rw’umugaragu nk’abandi (serviteur non indispensable) Ivanjili itubwira. No muri gereza arakomeza gukorera Yezu wamutoye. Nyamara nta na rimwe yumva ko Imana ifite inshingano yo kumuhemba. Arivugira ati « Kuba naramamaje Inkuru nziza, si byo byatuma nirata, kuko ari umurimo ngombwa nashinzwe ; ndiyimbire rero niba ntamamaje Inkuru nziza » (1 Kor 9,16). Ivanjili ni ijambo ry’ubuzima. Ni ishema gutorerwa kuyamamaza. Ni ibyishimo ku mukristu wese kugira uruhare ku butumwa bwo kwamamaza Inkuru nziza Yezu yatuzaniye.
Icyumweru cyiza kuri mwese.


text:
Ku wa mbere tariki ya 14 Kamena 2021 nibwo umuhanzikazi Butera Knowless yashyize ahagaragara Album ye ya 5 yise InzORa. Iyi ni album iriho indirimbo 11.
Muri izi ndirimbo harimo indirimbo Akantu yakoranye na Social Mula iyi akaba ari indirimbo ikomeje kugenda ikundwa n’abantu benshi kubera amagambo meza y’urukundo arimo.
Mu magambo yumvikana muri iyi ndirimbo harimo aya akurikira: Nuba uri mu bandi basore, uzajye wigurira akantu kuko ufite umwana ugukunda kandi uwo mwana ni imfura…. Tunywa akantu turya akantu n’andi.


text:
Urubyiruko 1 795 rurangije kugororerwa Iwawa rwasabwe guhinduka burundu
Yanditswe na IYAREMYE YVES
Umuyobozi mukuru w’Ikigo k’Igihugu gishinzwe ibigo ngororamuco mu Rwanda Bosenibamwe Aimé yasabye urubyiruko 1 795 rurangije kugororwa no kwigishwa imyuga guhinduka burundu no guhindura iwabo.
Ubwo yasozaga ku mugaragaro ikiciro cya 15 cy’urubyiruko rugororerwa mu kigo ngororamuco cya Iwawa giherereye mu Ntara y’Iburengerazuba, Akarere ka Rutsiro Umurenge wa Boneza bamaze umwaka bahagororerwa ndetse bakaba barahawe amahirwe yo kwigishwa imyuga yavuze ko ari amahirwe menshi bagize bayahawe n’ubuyobozi bwiza bwifuza ko urubyiruko ruhinduka rukagira imibereho myiza.
Yagarutse ku bushobozi n’imbaraga bibatakazwaho ngo bahinduke nyuma yo gukurwa mu biyobyabwenge biba byarabasaritse aho yemeza ko ari bwinshi ariko igihugu nk’umubyeyi kiyemeza kubikora ngo bafashwe ubumenyi bazanye bazabwifashishe mu kwiteza, imbere, bateza imbere aho batuye n’igihugu muri rusange.
Agira ati: “Bana b’u Rwanda mufite umukoro wo kuvuga ngo ibyo twagiyemo bigatuma tuza hano bihinduke ubwo twagorowe tukigishwa imyuga ni amahirwe twahawe dushingiye ku mbaraga igihugu cyabashoyeho nyinshi zaba iz’amaboko, ubumenyi ndetse n’amafaranga menshi, mukwiye kuvuga kirazira kuzongera gusubira mu buzima bwatumye tuza hano”.
Akomeza agira ati: “Guverinoma iraharanira ko mwagira imibereho myiza, kuko igihugu kirimo urubyiruko rwazonzwe n’ibiyobyabwenge ntaho cyagera ari nayo mpamvu dukora ibishoboka byose ngo urubyiruko rubivemo”.
Yungamo ko mu rwego rwo kubafasha kudasubira mu biyobyabwenge hari uburyo bwashyizweho bazakirwa banafashwe gusubira iwabo ndetse nibagerayo babereke ibyo bazakora.
Ati: “Tugiye kubafasha gukora amahuriro aho azajya abafasha gutera imbere no kudasubira mu nzira mbi bari barafashe kandi kuba bagiye gusubira muri bagenzi babo bakuranye bazagire uruhare mu gutanga umusanzu wo kubahindura”.
Mwiseneza Josue umwe mu rubyiruko rusoje amasomo y’imyuga no kugororerwa Iwawa aganira n’Imvaho Nshya yavuze ko nkuko babisabwa bagiye guhinduka burundu mu rwego rwo kubyaza umusaruro ubumenyi baba barahawe ahubwo bakabukoresha biteza imbere.
Agira ati: “Iyo turi hano usanga badufasha cyane birababaje kuba hari abagera hanze bakagarurwa bakongera bagasubiramo, kiba ari igihembo twe turangije tugiye guharanira ko ibintu bihinduka, tugiye kwerekana ko imbaraga zadushizweho zitapfuye ubusa, tuzabyerekana dukora umwuga twize twifatanya n’abandi mu iterambere, kandi tugiye guca ukubiri n’ibiyobyabwenge nkaba nsaba na bagenzi bange guca ukubiri na byo kandi birashoboka”.
Ubuyobozi bw’Ikigo ngororamuco cya Iwawa bwemeza ko kimaze kunyuzwamo urubyiruko rusaga ibihumbi 15, aho umwana umwe atangwaho amafaranga y’u Rwanda asaga 591 398.


text:
Ibyo umubyeyi wonsa agomba kwitaho
Kugirango konsa bigirire umumaro umwana wonka ndetse n’umubyeyi wonsa, hari ibyo umubyeyi yakabaye yitaho cyangwa se asobanukiwe mu gihe cyo konsa.
Umubyeyi agomba kumenya igihe umwana akeneye konka maze akamwonsa, biba byiza iyo umubyeyi azi ibimenyetso bigaragaza ko umwana akeneye konka. Umwana ushaka konka usanga aba ashaka gushyira intoki mu kanwa, aba azunguza iminwa asa nk’uwonka, ukabona ashaka kuza asanga ibere.
Si byiza gutegereza ko umwana arira ngo ubone kumwonsa kuko kurira bigaragaza ko ashonje cyane. Ikindi kandi ku mwana wonka gusa nta kindi bamuvangiye, umubyeyi aba agomba kumwonsa byibura inshuro hagati y’umunani na cumi n’ebyiri ku munsi abariyemo n’amasaha y’ijoro.
Umubyeyi agomba kugira kwihangana mu gihe cyo konsa umwana; ni ukuvuga ko agomba kumwonsa igihe cyose umwana abikeneye ndetse akaba yanamwibutsa nk’igihe yasinziriye igihe kirekire.
Si byiza konsa umwana wihuta usa nk’uhuze; menya ko byibura kugirango umwana ahage bisaba kumwonsa hagati y’iminota icumi na makumyabiri kuri buri bere.
Umubyeyi mu gihe cyo konsa agomba kuba atabangamiwe, yambaye imyenda imufasha konsa neza, yicaye mu buryo bumworoheye bunamufasha gufata umwana we neza kugirango bitume n’amashereka abasha kuza neza.
Ikindi kandi umubyeyi wonsa agomba kwita ku isuku yibuka gukaraba intoki no guhanagura amabere mbere yo konsa umwana. Ku bakama amashereka bakayasiga, na bo bagomba kwita ku isuku y’ibikoresho babikamo amashereka.


text:
Umugabo ukomoka muri Zimbabwe, ufite abana 151 yabyaranye n’abagore 16 ahamya ko afite inzozi zo kugira abana 1000 namara gushaka abagore 100.
Uyu musaza Misheck Nyandoro ufite imyaka 66 y’amavuko, yavuze ko yatangiye umuco wo kugira abagore benshi kuva mu mwaka wa 1983, akemeza ko inzozi ze ari ukugira abagore 100 n’abana 1,000, kandi ubukwe bwe bwuzuza umugore wa 17 buzaba muri iyi mpeshyi.
Misheck Nyandoro atangaza ko kugira abagore n’abana benshi ari umushinga yatangiye kandi yizeye kuzawusohoza akagera ku cyo yiyemeje nk’uko ikinyamakuru The Mirror kibitangaza.
Uyu mugabo yagize ati “Ibyo nkora ni ukurangiza umushinga wanjye natangiye mu 1983, ntabwo nzahagarara kugeza igihe urupfu ruzantwara, kuri ubu ndimo kwitegura kandi ubukwe bwanjye bwa 17 buzaba mu cyi, abana banjye baramfasha, bampa amafaranga n’impano nyinshi”.
Akomeza avuga ko buri mugore amutekera buri munsi akarya ibiryoshye, ati: “Buri mugore wanjye ateka buri munsi, ariko ihame ni uko ndya aho biryoshye”


text:
Latest news
Abajyaga bakenera amakuru ku butaka bashyiriweho uburyo buborohereza kuyabona binyuze mu ikoranabuhanga
Guhera mu mwaka wa 2009 ubwo hatangiraga igikorwa cyo...Read more...
Igihe cyo kwandika ubutaka butari bwanditse cyongerewe
Tariki 30 Kamena 2020 nibwo igikorwa cyo kwandika ubutaka...Read more...
Urutonde ruvuguruye rw’abakora umwuga wo kugaragaza imbibi n’ibipimo by’ubutaka rwashyizwe hanze
Ikigo Gishinzwe Imicungire n’Imikoreshereze y’Ubutaka mu...Read more...
Land Laws
Land administration forms
Form 10. (b) Inyandiko isaba kugabanyamo ibice ubutaka bw'ubuhinzi, ubworozi n'amashyamba busangiwe ibyangombwa by'ubutaka
Form 10. (c) Inyandiko y'igabana ry'ubutaka bw'ubuhinzi, ubworozi n'amashyamba ku basangiye ibyangombwa by'ubutaka
Form 1 (a) - Kinya - inyandiko isaba iyandikisha ry’ubutaka butabaruwe
Form 1 (b) - Kinya - icyemezo cy’umutungo w’ubutaka
Form 1 (a) - Eng - application form for sporadic land registration
Form 1 (b) - Eng - proof of land acquisition delivered by decentralised entities


text:
Inanasi ni rumwe mu mbuto ziribwa kandi zifitiye umubiri umumaro yiganjemo intungamubiri zitandukanye harimo vitamine C, vitamine A ndetse n’imyunyu ngugu nka kalisiyumu, magnesium, manganese na iron ikindi kandi inanasi ivura indwara zinyuranye.
Inanasi yabonetse bwa mbere muri Amerika y’amajyaruguru, ubwo umushakashatsi Christophe Colomb yari ari mu kazi ke yarayibonye hanyuma ayitahana iwabo i Burayi. Yakomeje kugenda yamamara mu bihugu byose.
Inanasi ntabwo ihabwa agaciro gusa n’uburyohe bwayo, ahubwo guhera mu binyejana byashize yakoreshejwe nk’umuti mu gukemura ibibazo byerekeranye n’urwungano ngogozi.
Ni muri urwo rwego tugiye kurebera hamwe akamaro k’inanasi.
Kurya inanasi birwanya indwara ya asthma
Ku bantu bakunda kurya inanasi kenshi ntibashobora gufatwa n’indwara ya asthma bitwe n’intungamubiri ziyigize.
Inanasi igabanya umuvuduko w’amaraso ukabije
Kurya imbuto zirimo umunyu ngugu wa potasiyumu ku kigero cyo hejuru bifasha mu kugabanya umuvuduko ukabije w’amaraso ukabije
Inanasi irwanya cancer
Bitewe n’uko inanasi ikungahaye kuri vitamine C ifite umumaro ukomeye mu kurwanya canceri.
Inanasi ifasha mu mikorere y’urwungano ngogozi
Inanasi yiganjemo amazi n’icyo bita fibre bifasha mu kurwanya kunanirwa kwituma bityo bigatuma umubiri ubasha gusohora imyanda mu buryo butagoranye. Inanasi ibamo kandi ibyo twita bromelain zifasha zifasha umubiri kugogora intungamubiri ( proteines).
Inanasi yongera uburumbuke bw’umubiri
Ibiribwa byiganjemo antioxidant hagaragajwe ko byongera uburumbuke ku bagabo ndetse n’abagore. Ku bantu bagaragawho n’ikibazo cyo kuba nta burumbuke bafite, bagirwa inama yo kwihatira kurya inanasi.
Inanasi ifasha umutima gukora neza
Bitewe n’uko inanasi igizwe n’umunyu ngugu wa potasiyumu, vitamine C ibi byose bitunganya imikorere y’umutima uzira amakemwa. Umuntu ukunda gufata uru rubuto aba afite amahirw menshi yo guca ukubiri n’indwara z’umutima.
Kurya inanasi birinda kwangirika k’uruhu
Iyo ukunda kurya urubuto rw’inanasi byabasha kurinda uruhu rwawe kwangirika bitewe na vitamine C irwanya kwangirika k’uruhu. Vitamine C kandi ifite umumaro wo gukora collagen ifasha mu mikorere y’uruhu.
Icyo tugomba witondera, ku bantu bafite impyiko zidakora neza ntibemerewe kurya inanasi inshuro nyinshi kuko inanasi ikungahaye ku munyu ngugu wa potasiyumu. Iyo potasiyumu ibaye nyinshi mu mubiri, impyiko ntizishobora gukora neza.
Source: www.medicalnewstoday.com


text:
Ishyingurwa ry’umwami Kigeli V: amaherezo azaba ayahe? Hitabajwe inkiko zo muri Amerika!
Nyuma y’aho umwami Kigeli V Ndahindurwa atangiye ku itariki ya 16 Ukwakira 2016 muri Leta zunze ubumwe z’Amerika aho yari yarahungiye, havutse impaka hagati y’abo mu muryango we n’ibyegera bye ku bijyanye n’aho azatabarizwa (azashyingurwa). Ubu ikibazo kiri mu nkiko, aho muri Amerika. Munsi hano hari isesengura rya Faustin Kabanza, nyuma rigakurikirwa n’icyo Benzinge umuvugizi, akaba n’umukarani w’umwami yatangaje ejobundi ku wa gatanu.
Umuririmbyi w’umunyarwanda yagize ati : “ese ko mbona bucya bukira amaherezo azaba ayahe?”
Muri iyi minsi uko bucyeye uko bwije, ni ko abanyarwanda baba biteguye ko bakumva inkuru y’aho umwami Kigeli V Ndahindurwa azashyingurwa ndetse n’umunsi azashyingurirwaho. Ariko na n’ubu amaso yaheze mu kirere.
Kubera amagambo arimo avugwa hirya no hino, cyane cyane ibyandikwa ku mbuga nkoranyambaga, abanyarwanda bamaze gusa n’abarambirwa banibaza amaherezo y’icyo kibazo cyimaze kuba agatereranzamba.
Mu bisanzwe mu muco wa kinyarwanda, iyo umuntu mukuru yitabye Imana mu bibazo, abagize umuryango bihutira gushaka uko bashyingura mu mutuzo, nyuma ibibazo bikazakemurwa nyuma. Ntabwo babanza kwikemurira ibibazo ngo bazashyingure ari uko ibibazo byose byarangiye kuko hari igihe bitarangira cyangwa bikazarangira hashize igihe kinini. Mu kinyarwanda, ntabwo umurambo wategereza ibyumweru n’ibyumweru ngo uzabone gushyingurwa.
Ku birebana n’Umwami Kigeli V Ndahindurwa, ntawe utazi ko hari ibibazo bya politiki byihishe inyuma y’ishyingurwa rye (sinirirwa mbisubiramo biravugwa bihagije). Umuntu akaba yakwibaza niba ibibazo by’inyungu za politiki bigomba gutuma abanyarwanda bibagirwa burundu umuco mwiza wa kinyarwanda, umwe uha icyubahiro umuntu witabye Imana. Ese koko amaco y’inda tubyemere azasimbure burundu umuco wo kubaha n’ubupfura?
Dukurikije ibyo dusoma hirya no hino ku mbuga nkoranyambaga, biragaragara ko abagize umuryango w’umwami n’incuti ze za hafi (zitwa abagaragu) barimo gucagagurana. Ese ko harimo abantu bakuru twatekerezaga ko ari inyangamugayo, nta kuntu bashyira ku ruhande inyungu zabo bwite (zaba iza politiki n’ibindi) bagaha icyubahiro gikwiye umuntu mukuru witabye Imana?
Ko Umwami yari afite aho yaratuye, ahamaze imyaka kubera impamvu ze zizwi, aho kandi yari ahafite incuti, zaba iz’abanyarwanda cyangwa abanyamahanga. Ni kuki atahashyingurwa nyuma ibibazo bindi bikazigwa neza abantu batuje? Uko bivugwa na bamwe, yaba yarasize avuze aho azaashyingurwa, ni kuki ijambo rye ritakubahirizwa nk’uko bisanzwe mu kinyarwanda?
Ibyo ntibyahagarika gukomeza gushaka umwanzuro ukwiye. Igihe uwo mwanzuro wazaboneka, kabone n’aho byafata amezi, akaba yazimurwa akajyanwa ahandi humvikanyweho n’impande zombi, kuko umwami atari uw’umuryango we gusa ahubwo ari n’uwandi banyarwanda babanye na we cyangwa bamwemera .
Reka rero twizere ko hari ikigiye guhindika vuba biciye mu nzira nziza. Naho ubundi abanyarwanda barimo kurambirwa kandi ntibihesha icyuhahiro abarimo gutuma umwami adashyingurwa kubera inyungu zabo cyangwa iz’ababyihishe inyuma.
Faustin Kabanza
Icyo umuvugizi w’umwami yatangaje ejobundi ku wa gatanu tariki ya 05/11/2016 :
No Comments Yet
Laisser un commentaire
Vous devez être connecté·e pour rédiger un commentaire.


text:
Minisiteri y’Uburezi yatangaje ko abiga mu mashuri y’incuke n’abo mu cyiciro cya mbere cy’abanza bazasubukura amasomo yabo ku wa 18 Mutarama 2021 nyuma y’igihe kigera ku mezi 10 bari bamaze batiga kubera icyorezo cya COVID-19.
Mu kiganiro Minisitiri w’Uburezi, Dr Uwamariya Valentine, yagiranye n’itangazamakuru kuri uyu wa 7 Mutarama 2021, yatanze icyizere ko amashuri y’incuke n’abanza agiye gufungurwa, asaba ababyeyi gutangira kwitegura.
Yagize ati “Abana bo mu mashuri y’incuke kuva mu wa mbere itariki yo gutangira ni ku wa 18 Mutarama, ababyeyi n’abanyeshuri bakaba batangira kwitegura kugira ngo iyo tariki bazajye ku ishuri, abo ni abana bo mu mashuri y’incuke ndetse n’icyiciro cya mbere cy’abanza, ni ukuvuga kuva mu wa mbere kugeza mu wa gatatu.’’
Minisitiri Uwamariya yakomeje avuga ko uyu mwanzuro uzagenda urushaho gusesengurwa bijyanye n’uko icyorezo cya COVID-19 kizaba gihagaza ndetse n’inama bazahabwa na Minisiteri y’Ubuzima.
Nyuma y’amezi asaga arindwi amashuri yari amaze afunze kubera COVID-19, mu Ukwakira 2020 nibwo Minisiteri y’Uburezi yafashe umwanzuro wo kongera gusubukura amasomo.
Ku ikubitiro, ku wa 2 Ugushyingo 2020, hatangiye abanyeshuri bo mu mashuri abanza biga mu mwaka wa Gatanu n’uwa Gatandatu. Uwo munsi kandi hatangiye abo mu yisumbuye biga mu mwaka wa Gatatu, uwa Gatanu n’uwa Gatandatu.
Hatangiye kandi abanyeshuri bo mu mashuri y’Ubumenyi ngiro bari mu mwaka wa Gatatu n’uwa Gatanu ndetse n’abo mu y’Inderabarezi bo mu mwaka wa Mbere n’uwa Gatatu.
Ikindi cyiciro ni icy’abanyeshuri batangiye igihembwe cya kabiri ku wa 23 Ugushyingo 2020. Muri iki cyiciro hatangiye abanyeshuri biga mu mwaka wa Kane w’amashuri abanza, n’abo mu yisumbuye biga mu mwaka wa Mbere, uwa Kabiri n’uwa Kane.
Ingengabihe ya MINEDUC igaragaza ko abanyeshuri bazatangira igihembwe cya Gatatu ku wa 19 Mata 2021 kikarangira ku wa 9 Nyakanga 2021, nyuma y’uko bagize icyiruhuko cy’igihembwe cya kabiri kizava ku wa 3 Mata 2021 kikageza ku wa 15 Mata 2021.
Abanyeshuri bari mu myaka ya nyuma isoza, bo biteganyijwe ko bazakora ibizamini mu mpeshyi y’uyu mwaka. Ku basoza amashuri abanza bazakora ibizamini bya Leta guhera ku wa 12 Nyakanga kugera ku wa 14 Nyakanga 2021, mu gihe abo mu yisumbuye bazabitangira ku wa 20 Nyakanga bakabisoza ku wa 30 Nyakanga 2021.


text:
Muraho, saint valentin iregereje. Kuri uyu munsi twizihiza urukundo, abenshi bifuza guha impano abakunzi babo. Nyamara hari igihe utecyereza icyo wamuha bikakuyobera. Uyu munsi turebe video y’umukobwa utanga ingero icyenda z’impano za saint valentin watanga. Mbere y’uko dutangira, avugako impano avuga uhitamo ukurikije uko wishoboye ndetse nigihe mumaranye. Impano waha umugabo mwashakanye si kimwe niyo waha umuntu mukiri guteretana mutarabyemeza neza. 1. Cologne (perfume) Avugako imwe mu mpano waha umusore cyangwa umugabo ni cologne ihumura neza. Nta muntu udakunda guhumura…
Muraho, imisatsi ya naturel iba myiza, gusa uko igenda iba myinshi hari igihe kuyitunga bigorana. Imisatsi waba ufite yose, wayikora ikoroha kandi igasa neza. Uyu munsi ka turebere hamwe video y’umukobwa bakorera imisatsi ikareka gusobana ikoroha birenze. Uburyo bakoramo imisatsi ye bitwa maximum hydration method. Bukaba bukorwa mu bice 5. Shampoo: Batangira bamwoza mu mutwe, bakoresha shampoo inshuro ebyiri kugirango imisatsi ye ivemo imyanda yose. 2. Cherry lola: Step ikurikiraho ni mask bita cherry lola bikorera, ni mask iba irimo…
Igihe cyo gusubira ku ishuli kiregereje ð abanyeshuli bose nta numwe uba ashaka gusubira mu ikaye. Ariko tugomba gusubirayo, gutangira umwaka mushya w’amashuli usa neza ntako bisa. Niyo mpamvu twabashakiye ibintu wakora ngo usubire ku ishuli ucyeye. Video tureba uyu munsi ni iyumukobwa uvuga uko we yitegura gusubira ku ishuli ku buryo aba asa neza. Uruhu rusa neza Mu rwego rwo kugira uruhu rusa neza hari byinshi wakifashisha. Muri iyi video uyu mukobwa akoresha scrub igizwe na coconut oil hamwe…
Tubifurije umwaka mushya muhire wa 2019. Mu ntangiriro z’umwaka hari benshi baba bashaka kwiha intego bashaka kuzageraho. Rimwe na rimwe umuntu akaba yabura aho ahera cyangwa agacibwa intege n’imyaka yatambutse. Ni muri urwo rwego twabashyiriye hamwe ingero 10 z’intego wakiha muri uyu mwaka mushya kandi ushobora kugeraho. Ukore urutonde rw’imyitwarire ushaka gutangira: Urugero nko gukora sports buri cyumweru, kubyuka kare, kugira isuku kurushaho. Imyitwarire yose uba ushaka kwitoza ntango wabasha kuyikorera icyarimwe byaba byiza gufata umwe ukawimenyereza wamara kuwufatisha ukongeraho undi.…


text:
1.Abasore basigaye bakundana, bakabona ibintu byose bisa niby’umugabo washatse umugore kandi bo batararushinga. Niba rero uri umukobwa ugakorera umuhungu mukundana ibintu byose ,ukamwitangira nkaho ari umugabo wawe ngo ntuzategereze ko azagushyira mu rugo mu buryo bwihuse.aha ngo aba abona gushaka ntacyo bimubwiye kuko aba abona ntaho atandukaniye n’abamaze kurushinga. Burya ngo abagabo benshi bakunda kubaho mu buzima bw’urukundo rutagira amakemwa. Iyo yumva rero gushaka atazabigiriramo ibyishimo usanga bihita bimuca intege cyane iyo azi ko n’umubyeyi we yahuye n’icyo kibazo. Aha umuntu yatanga urugero nk’iyo ababyeyi b’uyu muhungu batabanye neza bikagera naho batandukana(Divorce),cyangwa se bakabaho batumvikana na gato. Ibi bituma yanga ibyo gushaka ndetse akaba atanapfa guhita abikora kuko aba abona byamukururira ibibazo Iyo umusore yumva atarahaga ubusore bwe , aba yumva kurongora bizamubangamira bikamubuza kwiryohereza ubuzima ijana ku ijana uko abyifuza, agahitamo kuba abiretse. Kuri iyi ngingo umusore aba yishimira kugendana nawe (umukobwa), kuba basangira akumva nta kibazo ariko akumva atari (wo)we yifuza ko mwabana akaramata. Bitavuze ko utari mwiza -ushobora kuba uri mwiza n’abantu bose babibona- ariko we akumva utari ku rwego rw’umukobwa yifuza kuzabana nawe. Ibi rero nibyo bituma umusore amara igihe kinini adashaka kandi abantu bazi ko afite inshuti. Abagabo benshi bakunda abakobwa babarushya mbere y’uko bakundana. Niyo ngo waba uri mwiza gute ariko utaramugoye aba yumva bidahagije; maze akumva hari ikibura. Abagabo bakunda kubanza kuvunika mbere yo kugera ku kintu. Abahungu bamwe na bamwe bakunda kureba imiterere y’bakobwa, akavuga ati: “|njye umukobwa tuzabana azaba areshya atya, apima ibiro bingana gutya” n’ibindi. Iyo rero ibyo ashaka utabyujuje ngo ntuzategereze ko muzabana akaramata. Ashobora kuba yishimira uburyo mubanye n’ imyitwarire yawe ariko yakureba akabona atari wowe mukobwa w’inzozi ze. Hari igihe umuhungu aba abona uri wa mukobwa utagira icyo yamufasha mu gihe muzaba mubana mu nzu-nko kubirebana no gushaka amafaranga azatunga urugo rwanyu akaba abona ntacyo byakubwira- aha ngo umuhungu ntiyagira imbaraga zo kugushyira mu rugo. Igihe umusore yamaze kuvumbura ko uri wa mukobwa wamuhozaho ijisho, ugahora umucunga, ngo yibaza noneho igihe mwaba mubana ukuntu ibintu byaba bimeze, agafata umwanzuro wo kuba akwihoreye mu gihe arimo kwishakira umukobwa uzamuha amahoro ye uko ayifuza. Uyu musore aba atarafata umwanzuro mu rukundo . Iyo muri kumwe aba yumva yajya kugerageza n’ahandi, aba ngo yumva undi mukobwa utari wowe ari we wamukunda kurusha uko umukunda. Umuhungu nk’uyu ahora agerageza; aba afite abakobwa bakorana imibonano mpuzabitsina ariko ntakuremo uzamubera umugore. Murabona ko rero abagabo cyangwa se abasore bagira impamvu nyinshi zituma badashaka cyangwa bagashaka batinze. Niba ubona hari ibyo utujuje kugira ngo umusore mukundana abe yakujyana, gerageza ubihindure, cyangwa se n’ubundi uzamubwire icyo wifuza. Ni ukuvuga ko uzamubwira ko ushaka ko mukora ubukwe, nubona ntacyo bimubwiye uzamureke ushake uwo muhuje ibitekerezo.
2.Hari igihe umubyeyi we aba atarahiriwe n’urushako, bigatuma umusore yumva atifuza kuba mu buzima nk’ubwo umubyeyi we yabayemo
3.Hari igihe aba yumva atarahaga irari rya gisore
4.Hari igihe aba yumva atifuza ko umukobwa bari kumwe yazamubera mama w’abana be.
5.Ushobora kuba utaramugoye mu kumwemerera urukundo
6.Ushobora kuba uri umukobwa uteye uko umuhungu mukundana adakunda
7.Iyo umuhungu abona nta cyerekezo cyangwa se intumbero ufite mu byo ukora ntiyapfa kugushaka
8.Iyo abona uri umukobwa ushobora ku mucunga; mbega ngo ukaba wamuhozaho ijisho
9.Ashobora kuba ashaka kwigeragereza amahirwe
1.Abasore basigaye bakundana, bakabona ibintu byose bisa niby’umugabo washatse umugore kandi bo batararushinga.
Niba rero uri umukobwa ugakorera umuhungu mukundana ibintu byose ,ukamwitangira nkaho ari umugabo wawe ngo ntuzategereze ko azagushyira mu rugo mu buryo bwihuse.aha ngo aba abona gushaka ntacyo bimubwiye kuko aba abona ntaho atandukaniye n’abamaze kurushinga.
Burya ngo abagabo benshi bakunda kubaho mu buzima bw’urukundo rutagira amakemwa. Iyo yumva rero gushaka atazabigiriramo ibyishimo usanga bihita bimuca intege cyane iyo azi ko n’umubyeyi we yahuye n’icyo kibazo. Aha umuntu yatanga urugero nk’iyo ababyeyi b’uyu muhungu batabanye neza bikagera naho batandukana(Divorce),cyangwa se bakabaho batumvikana na gato. Ibi bituma yanga ibyo gushaka ndetse akaba atanapfa guhita abikora kuko aba abona byamukururira ibibazo
Iyo umusore yumva atarahaga ubusore bwe , aba yumva kurongora bizamubangamira bikamubuza kwiryohereza ubuzima ijana ku ijana uko abyifuza, agahitamo kuba abiretse.
Kuri iyi ngingo umusore aba yishimira kugendana nawe (umukobwa), kuba basangira akumva nta kibazo ariko akumva atari (wo)we yifuza ko mwabana akaramata. Bitavuze ko utari mwiza -ushobora kuba uri mwiza n’abantu bose babibona- ariko we akumva utari ku rwego rw’umukobwa yifuza kuzabana nawe. Ibi rero nibyo bituma umusore amara igihe kinini adashaka kandi abantu bazi ko afite inshuti.
Abagabo benshi bakunda abakobwa babarushya mbere y’uko bakundana. Niyo ngo waba uri mwiza gute ariko utaramugoye aba yumva bidahagije; maze akumva hari ikibura. Abagabo bakunda kubanza kuvunika mbere yo kugera ku kintu.
Abahungu bamwe na bamwe bakunda kureba imiterere y’bakobwa, akavuga ati: “|njye umukobwa tuzabana azaba areshya atya, apima ibiro bingana gutya” n’ibindi. Iyo rero ibyo ashaka utabyujuje ngo ntuzategereze ko muzabana akaramata. Ashobora kuba yishimira uburyo mubanye n’ imyitwarire yawe ariko yakureba akabona atari wowe mukobwa w’inzozi ze.
Hari igihe umuhungu aba abona uri wa mukobwa utagira icyo yamufasha mu gihe muzaba mubana mu nzu-nko kubirebana no gushaka amafaranga azatunga urugo rwanyu akaba abona ntacyo byakubwira- aha ngo umuhungu ntiyagira imbaraga zo kugushyira mu rugo.
Igihe umusore yamaze kuvumbura ko uri wa mukobwa wamuhozaho ijisho, ugahora umucunga, ngo yibaza noneho igihe mwaba mubana ukuntu ibintu byaba bimeze, agafata umwanzuro wo kuba akwihoreye mu gihe arimo kwishakira umukobwa uzamuha amahoro ye uko ayifuza.
Uyu musore aba atarafata umwanzuro mu rukundo . Iyo muri kumwe aba yumva yajya kugerageza n’ahandi, aba ngo yumva undi mukobwa utari wowe ari we wamukunda kurusha uko umukunda. Umuhungu nk’uyu ahora agerageza; aba afite abakobwa bakorana imibonano mpuzabitsina ariko ntakuremo uzamubera umugore.
Murabona ko rero abagabo cyangwa se abasore bagira impamvu nyinshi zituma badashaka cyangwa bagashaka batinze. Niba ubona hari ibyo utujuje kugira ngo umusore mukundana abe yakujyana, gerageza ubihindure, cyangwa se n’ubundi uzamubwire icyo wifuza. Ni ukuvuga ko uzamubwira ko ushaka ko mukora ubukwe, nubona ntacyo bimubwiye uzamureke ushake uwo muhuje ibitekerezo.


text:
Itegeko No68/2018 ryo ku wa 30/08/2018 riteganya ibyaha n’ibihano muri rusange ribangamiye imikorere y’itangazakuru ndetse twavuga ko ari inzira nini iganisha mu buroko ku banyamakuru cyane cyane mu ngingo zaryo za 233 na 236 wagirango zashyizwemo kugira ngo zibangamire ubwisanzure mu gutanga ibitekerezo no gukingira ikibaba abayobozi b’igihugu ngo batanengwa cyangwa ngo bahe ibisobanuro abaturage mu kazi bakora.
Ingingo ya 233: Gukoza isoni abayobozib’igihugu n’abashinzwe umurimo rusange w’Igihugu
Umuntu wese ukoza isoni mu magambo, mu bimenyetso cyangwa ibikangisho, inyandiko cyangwa ibishushanyo, umwe mu bagize Inteko Ishinga Amategeko mu gihe akora umurimo yatorewe cyangwa biturutse kuri uwo murimo, umwe mu bagize Guverinoma, abashinzwe umutekano cyangwa undi wese ushinzweumurimo rusange w’igihugu mu gihe akoraumurimo ashinzwe cyangwa ari wo biturutseho, aba akoze icyaha.
Iyo abihamijwe n’urukiko, ahanishwa igifungo kitari munsi y’umwaka umwe (1) ariko kitageze ku myaka ibiri (2) n’ihazabu y’amafaranga y’u Rwanda atari munsi y’ibihumbi magana atanu (500.000 FRW)
Ingingo ya 236: Gutuka cyangwa gusebya Perezida wa Repubulika
Umuntu wese utuka cyangwa usebya Perezida wa Repubulika, aba akoze icyaha.
Iyo abihamijwe n’urukiko, ahanishwa igifungo kitari munsi y’imyaka itanu (5) ariko itarenze imyaka irindwi (7) n’ihazabu y’amafaranga y’u Rwanda arenze miliyonieshanu (5.000.000 FRW) ariko atarenze miliyoni zirindwi (7.000.000 FRW).
Itegeko No68/2018 ryo ku wa 30/08/2018 riteganya ibyaha n’ibihano muri rusange warisanga ryose hano hasi: